
Parathanje


Zêmëra zêmrës

Auktori



* * *

Ka shum kohë qi jam kah matëm për m’e shtypë njiket libër me vjersha dashtnore, edhe përpara se m’e vûe nên shtyp m’âsht dashtë shum herë me mêndue: A thue i ka ardhë koha, qi në Shqypënië të shtypet nji libër kësisojit, a por jo?! — Mâ në funt, tuj mêndue se letrësia âsht ajo, e cila i hapë rrugen njerziës në fushë të përparimit, vêndova m’e shtypë ket libër, i cili – pa dyshim – njerzve pa të ndîme mundet me i u dukë nji sênt tepër i ri, ose edhe ndoshta kundra moralit.

Larg gjykimit të njerzve të ftoftë, pa të ndîme e sheptikë, me këto vjersha dashtnore «Lotët e Dashtniës,» un nuk kam bâ tjetër, veç se me çfaqë zjarmin e nji dashtniës së vërtetë edhe të kullueme, tuj marrë liriën me i a qitë përpara njatyne zêmrave dashtnore, të cilat kanë me ditë mâ mirë me m’kuptue e me m’gjykue.

Këtu në ket liber jam i lumtun se mundem me botue edhe disa perkthime vjershash dashtnore të vjershëtorëve të njoftun e të permêndun, si Goethe, Schiller, Lessing Heine, Petöfi e tjerë qi të mbeten si nji kujtim e nji shêmbëll për letrësiën e re të Shqypniës.

Hil Mosi.

Shkodrë, me 27 Gusht, 1914.




Vjershës

Eni zâna të Tomorrit!

Eni mu ju me m’ndimu!

E kshtu deri n’gryk të vorrit,

Rrini shoqe ju me mu!

Mjaft e bukur âsht dashtnia,

Sa s’din goja m’e rrëfy,

E veç vetëm vjershësia

T’gjall m’a qet gjithmon nër sy.

Veç me ty un moj miksore

Muj me kndumun bukuriën,

E n’nji mnyr krejt përmallore,

Muj m’e kja edhe dashtniën.

Prej ksaj bot un kam me tretun,

Mbrênd n’nji vorr kam për t’pushu,

Veç ti vjersh ktu ke me mbetun;

Emnin t’êm me m’a kujtue!





Prêndverës

(Mbas Fr. Schiller).


Mir s’ardhsh, prêndver e bukur,

Ti gzim i ksaj natyr!

Me t’kândshmet lulet t’uja,

Mir s’ardhsh, m’at t’qeshun ftyr!

Ah! — prap ti ne na dole,

E bukur plot dashtnië!..

E ne qi ty të pritme

Na mbushe plot knaqsië.

A thu prap vashen t’ême

Ti je kah e kujton?

Atje vasha më deshti,

E sot edhe me don!

Per vashen t’ême lule

T’u luta ty nji her —

E sot prap ty po t’lutem

M’ep rishtas, o prêndver!

Mir s’ardhsh, prêndver e bukur,

Ti gzim i ksaj natyr!

Me t’kândshmet lulet t’uja,

Mir s’ardhsh, m’at t’qeshun ftyr!




Karajfili e drandofilja

Karajfili

Me sa madhnië ti çile

Tash sa qi erdh prêndvera,

Moj motra drandofile,

Mbretnesh mî lule tjera!

Per t’kuqet t’uja fleta,

Dashtnië të gjith tek flasin;

Gjithkuj i shtohet jeta,

Kur syt në ty i hasin

Dhe un kur jam n’idhnim,

Veç n’ty un gjêj ngushllim.

Drandofilja

Njashtu un thâm e mjera:

« Tash qi natyra çili,

Mbret mî t’gjith lulet tjera

Asht vetem karajfili;

Ec pra e na t’bashkohna!

Dashtnia m’ne le t’rritet,

E na të dy të gzohna,

Sa bota mbar t’çuditet,

Kur t’shof plot bukurië,

Dy lule lidh n’dashtnië! »

Vjershtori

T’dy lulet u bashkuene,

Nji tub ato u bâne;

N’dashtnië kto u betuene

E besen nermjet dhâne —

Kto kurr nuk kan m’u damun,

S’i thehet kurr lidhnia,

Der sa kto kan m’u thamun,

S’i shuhet kurr dashtnia!

Asht gzim me pa n’shoqnië,

Dy zemra lidh n’dashtnië!





Kânga e Majit

(Mas Goethe)


Se sa me kândje

Natyra â vesh!

Sa i ndritshem dielli!

T’gjith fusha qesh!

Me mia lulesh

Ç’do deg âsht mblu;

Kshtu zogjt me mia

Tek jan tuj kndu —

E gzim e kândje

Ç’do gjoks po ndîn;

Fatbardhësia

Ç’do zêmer ngîn.

Dashtnië e âmbel,

Me plot defrim

Si rê agimit

Në roxullim!

Me hijen t’ânde,

Kahdo qi lshon,

N’nji ded plot lule

Gjithsiën bekon.

O vash e dashtun,

Sa fort të du!

Si m’kqyr aq âmbel!

Sa m’don ti mu!

Njashtu bylbyli

Don ajr e kndim,

E n’voes t’gjith lulet

Tek gjêjn freskim —

Un ty të due

Me zêmer t’dlirt,

Se ti m’ep mue

Gjallim në shpirt.

Per kâng të reja

Ti zèll po m’shton;

Ti kjosh e lume,

Njashtu si m’don!





Lulja e dashtun

(Mbas Heine).


Ti je sikur nji lule,

E dlirt e plot qetsië;

Nji her un ty me t’kqyrun,

Un ndezem plot dashtnië.

Dishroj t’dy duert e mia,

Mi kry un me t’i pshtet,

Zotyn m’e lut me t’mbajtun:

Të bukur, t’dlirt e t’qet.





Nji ftyrë e dukëshme

(Mbas Heine).


Kur shkoj e bi me fjetun

Në gjum të nâts n’qetsië,

Perpara mejet m’duket

Nji ftyrë me plot dashtnië.

Sa syt t’i kemi mbyllun

E n’gjum un t’jemi fjet,

E shof prap rishtas n’ânder

At ftyr aq t’kândshm’e t’qet.

M’at ftyr në mjes un çohem,

Më gjan m’e pas ner sy;

T’gjith diten ajo pamje,

Në zemer mu m’rri ndry!




Dashunia

Ça zêmren t’êmë kshtu sot pesh ka çumun?

Pse sot qetsië nuk kan kto mênt e mia?

Ç’mos kurr pse mâ e re po m’gjan djelmnia?

E zêmra her âsht n’gzim e her hutumun?

P’e di mjaft mir, se jam dhe tuj provumun:

Në zêmer t’ême ndry âsht dashunia,

E n’mênde t’ême sillet fantazia,

Tuj m’lân n’dyshim e ka nji her të gzumun. —

Un kaq të flakt s’e pata kurr kujtumun!

E dishe t’vogël krejt sikur shkëndia,

Q’flakron nji ças, për s’shpejtit prap m’u shumun.

Por tash p’e ndî, se po m’a njef fuqia,

Qi n’trupin t’êm gjithnji vjen tuj u ndrumun;

P’e di se ç’âsht ajo; âsht «bukuria».




Ardhja e prêndverës

Qe dielli po qeshet

Me shum bukurië,

Natyra po veshet

N’blerim persëri.

Qe fusha e ara

U veshne n’blerim,

E zogjt si perpara

J’a thon me gëzim.

Qe koha po ngrohet

Prej diellit të qet,

E avlli po çohet

Kaletas perpjet.

Kaletos dhe kroni

Tek âsht kah gurg’llon;

Qe, zân’ s’j’a ndigjoni

Qi lshon kah kalon?

Ngadal aj kah ulet

Permi shtrat të vet,

I puth edhe lulet

Qetsisht kah po nget.

Tash gzim gjithësia

Asht tuj më rrëfy:

Dashtnia, dashtnia

Në zêmer m’rri ndry!




Zjarm i zemrës


Herz, mein Herz, was soll das geben?

Was bedraenget dich so sehr?

Welch ein fremdes, neues Leben!

Ich erkenne dich nicht mehr.

— Goethe



Ç’ke moj zêmer qi po gzohesh?

Ç’ke qi kshtu ti je përzi,

E për ças ti je kah ndrrohesh,

Her je turbull, her n’qetsië?

Digju, digju pa pushu,

Për at shpirt qi jam kah du!

«Un e ngrata kam pas drashtun,

Se s’do t’ndîshe mâ dashtnië;

Sot kam gzim qi jam tuj dashtun,

Kurr si sot m’dashtnië s’jam ngî!

Un do t’digjem pa pushu,

Për at shpirt qi jam kah du.

Po, po digjem flak e shkndia,

Tuj u djegun kam defrim;

N’zêmer t’ême âsht dashtnia,

Qi s’po m’lên aspak pushim.

Un do t’digjem pa pushu,

Për at shpirt qi jam kah du!»

Digju, digju pa pushumun,

Tuj u djegun mu m’gëzo;

Deri sa ti ke m’u shumun,

Tuj u djegnn mos pusho.

Digju, digju pa pushu,

Për at shpirt qi jam kah du!




Koha

Dal kadal po shkon djelmnia,

Po n’vetmië kalon kadal,

E veç vetëm dashunia

Bân q’ajo t’kaloj si val.

T’imta, çasta e çastore,

T’gjitha po kalojn pa prâ;

N’terr kalon kjo koh djelmnore,

Qi po ik edhe s’kthen mâ.

T’gjith po ik në vorr t’harrimit,

N’kjoft se n’terr kadal kalon,

E veç vetëm nër ditt gzimit

Koha ik me turr e shkon —

Shkon e ik, por kurr s’harrohet,

T’rrin gjithmon e gjall n’kujtim;

Skami, zia,… t’gjith largohet,

E t’gjith koha kthen në gzim.




Djelmnia


O primavera gioventù dell’anno

O gioventù primavera della vita.

— Dante



Krejt njashtu sikur prêndvera

Qesh me lule gjith blerim,

Edhe ik e shkon si era,

Dhe djelmnia ik n’shpejtim —

Por prêndvera ka ndryshime;

Tuj u qeshun shkon e vjen;

Por djelmnia pa dyshime

Ik, e mâ ajo nuk kthen —





Vjollca

(Prej Goethes)


Nji vjollc n’livadh po rrin si e mjer,

Me kry të mshehun n’bar të bler;

Kjo ish nji vjollç e dashtun!

Kur qe, po vjen nji blegtoresh,

Me hap të let, me buz tuj qesh,

E kângs j’a thot

Ajo t’gjith shênt e ver.

« T’ishe un nji kreatyr,

Mâ bukra lule ne natyr,

E jo nji vjollc e lânun!..

E n’dur të dashtna t’saja t’rri,

E mu t’me mbajn shterngu në gji

Njì t’katërt her,

Ajo t’gjith shënt e ver!»

Por blegtoresha andej ra,

E t’shkretën vjollc për pa e pa

Ajo me kâmb e shtrydhi —

« Për jetën t’ême s’kam kujdes,

S’ka gjâ – tha – q’un e mjera vdes!

Prej saj, prej saj…

Nên kâmb të saja vdes.»




Manushaqes

Ty të krioj natyra

Lule nder lule tjera …

T’gzosh sa të dal prêndvera

Ti me të bukrat ngjyra

Zemren dhe mu,

Shpirt qi të du.

Jeta e jetës s’ime

Je o moj manushaqe!

Shpirtin ti mu m’a knaqe,

Zemra m’u mbush n’shpresime,

Plot mallenjim,

Shpirti i im! —




Vojtja

Deri dje un s’kishe rrojtje,

Se un ishe gjith n’dyshim;

Sot kam n’zêmër t’ime vojtje,

E në tê po gjêj dëfrim.

Ah, kjo vojtje djelmënore!

Sa e âmbël, plot qetsië!

Ah, kjo vojtje dashunore,

S’âsht idhnim, por knaqësië!

Ah, kjo vojtje plot dyshime,

Mu aspak nuk po m’idhnon,

Por po m’mbush me shum shpresime,

E kshtu zêmra nuk m’rrênkon




Per ne album

Dishrim

T’dishroj, qi Zoti rrojtjen

T’a shtoft me t’mira shum,

Ashtu Aj ty dhe vojtjen

T’a ndrroft n’nji t’âmbël gjum.

T’dishroj, q’edhe e vshtira

Prej tejet u mergoft,

E sa dishron të mira

I Nalti ty t’i çoft.

Un ty jam tuj t’dishrumun

Nji ardhje krejt të qet —

Ather dhe un i gzumun

Do t’jen gjithmon n’ket jet.

* * *

Ktu n’kta rrështa ke me gjetun

Dashuniën qi kam për ty;

Gjall gjithmon kta kan me mbetun,

Kur t’i kndosh, do t’m’kesh nër sy —

* * *

Si vera, plot lulzime

E t’gjith në nji qetsië,

T’kjoft jeta pa nji t’zi,

E mir e plot nderime.




Bylbylit

Sa me gzim po je kah kndon,

Ti, o mbret i kângësiës!

Nat e dit ti kurr s’pushon,

Tuj i dhânun gzim gjithsiës.

Ti këndon, po, pa pushim;

Zêmren pesh tuj kndu m’a çon…

Un po vuj e kam idhnim,

Ti j’a thu e edhe gëzon.

N’kjoft se un kam qetësië,

E me gzim ti kângs j’a thu,

Ti ather m’ke ndez n’dashtnië

E ne zêmër m’ke përvlu.

Tash qi t’gjith âsht kah po flên

E n’qetsië âsht kah pushon,

Ti bylbyl aspak nuk mên,

Gzimin t’ânt tuj kndu difton.

Ah, dhe un po t’kishe gzim

Do t’u gzoshe bashk me ty,

E s’do t’rrishe n’kaq kujtim,

Nat e dit krejt mallëngjy!





Lulja e allit

(Muzika: Sah ein Knab ein Röslein stehn.)


Ah, moj lule, sa të du!

Mî t’gjith shoqe t’uja,

N’ngjyr të kuqe ke lulzu

Zoti vet t’ka zbukuru

Mî gjith shoqe t’uja,

Mori lule, lule all,

Shoqe e gjithkuja!

Por mjerisht moj lule e shkret,

Ti me fletat t’uja!

Dimni sa aj ka me mrrî

Ke m’u tha e ke m’u ngrî,

Ti me fletat t’uja!

E at’her, ti lule all

S’je jo e kërkuja!





Gjetun

(Prejë Goethes)


N’nji pyll un hîna,

S’kërkoshe gjâ;

Pse mbrênd u futa

Çudië m’u bâ.

Nên hije pash un

Nji lulze t’bler,

Si hylli ndritte,

Ish plot me er.

M’e kput kur deshta,

Kah un u kthy;

» Qi un të veshkëm

Po don me m’shky?»

Me rrâj e nxora,

E mora n’gji,

Në kopsht e çova,

Në t’bukren shpië.

Atê e molla

N’nji vênt të qet:

U mbush me lule

E plot me flet.




Vjollcave

Mi të gjitha lulet jeni

Mâ të bukrat, plot me er

E me ngjyren t’uj qi keni,

Jeni shpres për ç’do të mjer.

Ju me eren t’uj qi lshoni,

M’knaqni zêmren t’ême shqim,

E ç’do vojtje m’a paksoni,

Tuj m’largu t’gjith at idhnim —




Kthim

E mban mênt sa fort u doshim,

Kur na ishim t’vogjel fmië?

Sa me gaz të math na loshim,

Pa kujtime për djelmnië?

Ah, ç’at’her sa koh ka shkumun,

Qi shojshojn s’e patme pa!

Zêmrat ndêjne krejt largumun,

Ç’se të dy na kjeme da.

Zêmrat ne na i dau mergimi,

N’mênt fminia na shkoj rrall,

Na hutoj shpesh her idhnimi,

Tuj na mbushun plot me mall.

Mbas sa kohet bashk na jena,

N’ket koh t’bukur në t’rinië;

Pra dashtniën a s’do t’a kena,

Si e kishim t’vogjël fmië?




Zjarm dashunije

Nji zâ në zêmer t’ême po ndigjohet,

Nji shpirt të dyt n’trup t’êm jam kah e ndî,

Nji ftyr, nji hyll…, prej mêntsh nuk po m’largohet,

E vehtja s’m’duket, se me kto âsht ngî.

T’gjith rreth e rrotull m’duket si t’kish vdekun,

T’gjith bota mbar po m’bâhet ra n’qetsië,

E un hutu n’dyshim po rri krejt mekun,

Ngushllim nuk gjêj, veç n’t’arten fantazië.

Se ç’lufta t’rrepta ka të bâjn djelmnia!

T’gjith zjarm, dyshim edhe idhnim kjo jet,

Qi âsht n’rrezik, si n’det pa vel ania,

E pret nji shkas me hup edhe me mbet —

Nji her plot gzim m’u duk kjo jeta e ime,

Por s’ishin gjâ dhe ândrrat e fminiës,

Se sot p’e shof, se âsht me shum dyshime.

Veç tash e njof të vshtir, në koh t’djelmniës.

Qe koha ik e shkon porsi vetima,

E zêmra flak e zjarm të gjith âsht ndez;

Mjerisht p’e shof se shpresa s’âsht sa grima,

Përpara shof nji hije t’errt e t’zez.

P’e shof se shpresat kênkan t’gjitha t’kota,

Dhe dashuniën p’e njof un sot mâ t’vshtir;

P’e njof se sa e rrêjshme kênka bota,

Po sot un po e ndî ç’mos kurr mâ mir!

Por prep këti mêndimit s’i largohem,

Kështu n’mjerim e n’zi un do t’jetoj!

Asht vshtir t’gjith jeten t’ême kurr mos t’gzohem

E kshtu si nji i lânun t’vdes e t’shkoj!

Edhe në vdeksha e t’më ken vorrumun,

Mêndimin t’êm un kurr nnk kam m’e ndrru,

Me eshtna t’mi n’vorr t’êm kam për t’a shkrumun,

Se un e deshta, s’m’desht, e prap e du! —




Të du

Të du, të du, të du!

Te du moj ’xhevahir;

Dhe n’kjoft q’un ty të du,

Të du me zêmër t’dlir.

Jo vetëm bukuriën

Në ty jam kah t’a du;

Dashtniën, dashtniën, dashtniën,

Moj shpirt jam kah t’a du.

Njyren s’jam kah t’a du,

As synin si ixhi,

Në ty un jam kah du:

At zêmër si flori.

Të du, të du, të du!

Ti, n’daç kurr mos më duj;

Un ty gjithmon do t’du,

Dashtniën nuk munt t’a shuj.

Gjithmon un ty do t’du!

Dhe n’kjoft qi mu m’largon,

Do t’thâm gjithnji të du,

Dhe n’kjoft se mu m’harron!

Të du, të du, të du,

Do t’thâm kudo q’un t’mbes;

Të du, të du, të du,

Do t’hâm dh’at ças qi t’vdes!




Perkujtim

Fjala ty dashtniën me t’a diftumun

Ish me kên nji sênt me pak rândsië,

Letra ka gjithmon me t’i kujtumun

Orat mâ të bukra, q’patme na n’t’rinië,

Mbasi fjala ik edhe harrohet

E n’kujtim fort rrall kjo kish me t’ra,

N’vênd qi shkrimi mbet e kurr nuk ndrrohet;

E në tê dashtniën e gjên, kur ke m’e pa,

Se me shkrim kurr fjala me u shumun s’ka,




Hânes

Tash n’ket koh qi gjithësia

Ra n’nji gjum të let me fjet,

Mu pshtjellu n’kujtime t’mia,

Ti po m’ndrit me rrexe t’zbet.

Nonse zbet të duket ngjyra,

N’bukurië t’gjith hyjt i shkon,

E njashtu edhe fytyra

Nji dashtnië të thell m’difton.

Ti shkon boten tuj shetitun

Me nji t’bukur madhënië,

Gjithkant rrexet tuj i qitun

Me nji t’madhe âmbelsië.

Dal ngadal moj hân e qetun,

Ti po shdukesh plot dashtnië;

Mu të mjerin po m’lên vetun,

Pa nji shpres e pa qetsië.




Ktheju!

Ktheju, ktheju persëri,

Plot me shpres e mallëngime!

Ktheju, ktheju, o dashtnië,

Prap në zêmren t’ime!

Ktheju, ktheju mos vonò,

Se me t’shpejt po shkon djelmnia!

Ktheju shpejt e m’i qetsò

T’gjith kto vojtje t’mia!

Ktheju, ktheju dhe nji her,

Se nji shpres per mu nuk mbeti!

Mêrre prap ket zêmer t’mjer!

Bâne prap per vëti!




Dashunia dimënore

Dal ngadal sikur âsht msumun

Dimni vien edhe ket her,

E ç’ka gjên shkon tuj shkretnumun…

Deri zêmren t’ême t’mjër.

Dal ngadal tek jan kah thahen

T’gjitha lulet plot me er,

Edhe zemrat t’ona ndahen,

E s’bashkohen kurrnji her.

Po, por lulet prap gjallohen,

Se njashtu e kan zakon;

Zêmrat vetem rrall bashkohen,

T’thame e t’dame rrin gjithmon!





Rrefim

(Mbas Heines)


Vehten thell un tuj e msumun,

Shof sa faje n’zêmer kam;

Zêmren t’ânde tuj kujtumun,

Shof q’i dêj per ty nuk jam.

Prandej pra jam kâh mundohem

Dashuniën un krejt t’a shuj,

Qi prej tejet un t’kujtohem

Krejt si t’ishe nji i huj.

Po mâ mir të mbes i vetem!

Po, le t’vuj, s’ashtu jam msu!

Mjaft qi gzushem un do t’mbetem,

Se dashtniën e paç s’i kru —




S’kam guxim

Qinda her te ti jam nisun

Për me t’thân, se ty të du,

E ç’do fjal e kam ujdisun,

Si dashtniën me t’a tregu.

Qinda her un kam mendumun

Zêmren t’ême me t’a çil,

Qinda her e s’kam guxumun,

E ket zjarm e mbajta mshil.

Shpesh kam thân: «Mjaft mâ, s’durohet!

Zêmren kam me i a rrëfy!» —

Para tejet mêndja m’ndrrohet,

Prap se prap e mbaj t’gjith ndry.

Ket dishir un s’kam m’e lânun,

Do t’a bâj ket zêmër gur

E të gjith kam me t’a thânun,

Po mjerim, s’e di se kur! —




Nji e kqyrun


Wol giebt es im Leben kein süsseres Glück,

Als der Liebe Geständniss im Liebchens Blick!

— Th. Körner.



Sa mâ kishte marrun malli

T’gjith ket zjarm un jasht m’e shfry,

E dashtniën per s’ri t’a njalli,

Tuj u kqyr nji her nër sy!

Ky dishir në vênt më shkovi

M’a prapsoj t’gjith at dyshim;

Zêmren t’ême krejt m’a ndrrovi,

Prap më mbushi plot shpresim.

At të kqyrun, q’un n’kujtime

M’nji e kishe prap t’a gzoj,

Kur m’a lshoj me aq mallime,

Deri eshtnat m’i përshkoj —





Dashtnië e re, jet’ e re

(Prej Goethes)


M’thuj ç’âsht kshtu, o zemra e ime?

T’gjith ky ndrrim tash kshtu ça kjoft?

Ah, se ç’jet me plot ndryshime!

Tash as un nuk di me t’njoft.

Iku t’gjith ça ty të gzote,

Iku t’gjith ça ty t’helmote;

Zelli yt me qetësië

T’iku sot — ah, sa habië!





Kujtim

(Prej Goethes).


Pse gjithmon ti don me tretun,

Kur së mirës afër je?

Fatbardhsiën ti mso me gjetun,

Së kur t’doesh ti n’dor e ke!




Kujtim i largët

Atje pran’ ati klavirit1

Rrin me t’dashtnin t’ânt qi don,

E në drit të zbet t’nji qirit,

Bashk me tê nji kâng e kndon,

Ju me kâng dashtniën tregoni,

Ket e di, si t’ishe atje,

E j’u ndî kah ju këndoni:

Tu ne le sauras jamais…

Ah, atje dhe un nji hera,

Shpesh kam ndêj tuj kndu me ty!

Por dashtnia shkoj si era,

E n’nji tjeter sot âsht kthy! —




Kujtim prej malesh

Mu prej majes Kaps e mblodha

Njiket lule plot dishrim,

E nër t’gjitha un t’a zgjodha,

Ty, Manush, si nji kujtim.

Asht nji lule si e mjershme,

Prej nji vendit n’gjak q’u la,

Prej njasaj malsiës së vjeshme,

Ku dashtnori n’luft pat ra.

Pra n’kujtim ket lule ruje —,

Moj e dashtuna Manush,

E si moter atê duje

Se ather ti ma do t’dush!




Lamtumir!

Lamtumir! Me lot tuj kjamun

T’ap të fundshmin lamtumir!

Erdhi koha për m’u damun,

Erdh ky ças kaq fort i vshtir.

Lamtumir! Ket fjal tuj t’thânun,

Shum kujtime n’mênt më shkojn;

Sa n’ket ças, qi jam tuj t’lânun,

Lotët syt jan kah m’i mblojn.

Lamtumir! Nji zjarm dashtnije

M’thot, kthe prap, se s’gjên dashtnië!

Veç nji tjeter flak Shqypnije

M’shtyn në luft për t’shêjt lirië.

Lamtumir! Me zâ të thymun:

Lamtumir, o vash e mjer,

E në kjoft se s’kam me kthymun,

Lamtumir, për t’fundshmèn her!




Fat’ i zi

Ah, i zi për mu kje fati!

Ah, ç’kam hjekun un i ngrati

Tash në koh të djelmëniës!

Zêmra e ême t’gjitha hoqi…

Vashen s’di se ça m’a shkoqi

N’mâ të bukren koh t’dashtniës! —

T’bukrat ândrra, plot shpresime

Shpesh më shkojn nepër kujtime,

Kah do t’shkoj e kudo t’rri;

E per s’larg t’pves moj dashtnore:

Pse defrimin t’êm m’a more?!

Ça t’paç bâ. as un s’e di!




N’dasht!

N’dasht, vash, n’dasht!

Mu lân m’ke —

Hyj ty t’lasht,

T’njom, t’bler, t’re! —

Fial m’ke dhân…

Kênd s’ke drasht,

Mu m’ke lân:

N’dasht, n’dasht, n’dasht!




Kujtime natet


Alles wiegt die stille Nacht

Tief in süssen Schlummer;

Nur der Liebe Sehnsucht wacht

Un der Liebe Kummer.

— Th. Körner.



Prêj dritares hîn vetima,

Fryn nji er e nji duhi;

M’nji tek ndîhet bumbullima,

Pa pushumun po bje shi.

Asht mjesnat e t’gjith pushon!

E kjo zêmer ty t’kujton!

Mî jestek m’nji krah rri pshtetun,

Por ky shpirt pushim nuk gjên

E me mênt te ti kam tretun,

Tash qi n’gjum ti je kah flên,

Larg ti je, por prap s’jam shkret,

Se ç’do ças ti m’dukesh ngjet.

Thell e thell âsht shtymun nata,

Asht nji nat plot përmallim!

E kjo zêmer çu e ngrata,

Ty, veç ty të ka n’kujtim

T’gjith veç mejet n’gjum ka ra,

Gjum mâ t’mir për mu nuk ka!




Ndrrim

Mâ nuk ndi at flak dashtnore

Aq të ndezun, aq të gjall;

N’vênt t’nji shprese fatbardhsore

Kam trishtim, dyshim e mall.

N’vênt t’nji shpresës qi m’ngushllovi

Zêmren t’ême plot gëzim;

Sot e mjera zêmër ndrrovi:

Kam trishtim, dishprim, dyshim —

Mâ nuk shof as syt të âmbël,

Tuj m’përshkumun zêmren krejt.

Dhe të kqyrnit s’âsht i dashtun,

Veç miksur, i hjedhun shpejt.

Ah, sikur un prap t’a kishe

T’motit t’vjetshëm veç nji her!

Sa i lumtun un do t’ishe,

Prap t’më dote si ather! —




Kujtim i fundshem

Në pak koh prap do t’largohna,

Shoqishojt na kem m’u da;

Kush e di, a do t’bashkohna!

Kush e di, a kem m’u pa!

Në pak koh, moj zêmra e ime,

S’do t’i shof të bukrit sy

E do t’xîhen aq dishrime,

Qi në zêmer mbajta ndry.

Në pak koh e s’kam me t’pamun,

Per në zêmer kam me t’mbajt,

Sa kudo q’un kam me ramun,

Ti përpara ke me m’gjajt.

Ç’far do soj e soj mbarimit

Qi dashtnori do të ket,

Mâ e fundshmja fjal kujtimit

« Manushaqe » do të jet.




Lulja e ême

Ish e vogel, ish e bler,

Sa nji shoqe s’kishte,

Plot me njym’ e plot me er,

Sa e kândshme ishte!

Por mjerim, se ndrrovi shpejt,

S’di se ç’zjarm e rreshku!

Bukuriët j’a shdeshi krejt

E per mu e veshku.

Lule shkreta, qi të du,

Çil se erdh prêndvera!

Nis per s’ri me lulëzu!

M’knaq edhe nji hera!




Largim i mallshem

Iku shpresa, iku gzimi

Dhe defrimi bashk me ta,

E më mbeti veç kujtimi

I nji mjesit qi më la.

Iku, shkoj për mos me kthymun

Ah s’do t’kthejn jo kurr për s’ri! —

Mâ s’do t’ken ku m’u defrymun

Syt e zêmra n’dashunië! —





Se largtes

(Mbas Goethes)


Njimênt ti mu me je largumun

Moj bukuroshe ty s’t’kam mâ?

Edhe tjngllon nër vesh të msumun

Sejcila fjal, sejcili zâ.

Sikur udhtari sa n’mjes t’ngrihet —,

Mî pêm aj kot m’e pa kerkon

Nër deg bylbylin qi nuk shihet,

Q’ati mî kry me mall i kndon:

Kështu dh’un shtymun nga dashtnia,

Un tuj t’kerku gjitkah po rri;

T’gjith kohen t’thrasin kângt e mia;

O, kthe moj mike, kthe për s’ri!





Humbja e par

(Prej Goethes)


Kush m’i kthen mu ditt e para,

Kur dashtnin në zêmër ndjeva?

Kush m’a kthen nji her të vetëm

T’âmbles koh në mu për s’ri?

Un me vojtjen t’ême mbetëm,

Dit për dit po m’çilet varra

Tuj kujtu at fatbardhsië.

Kush m’kthen t’bukrat ditt e para,

T’âmblen koh në mu për s’ri?




Djali e vjollca

Djali

Se sa e kândshme je

M’ato të bukra ngjyra!

E njom, e bler e re…

Sa n’mall të duket ftyra!

Se sa e bukur je!

Vjollca

E bukur un nuk jam,

Asht vetëm dranofilli;

Un shoqe n’bot nuk kam!

Kështu e prêmtoj qilli

E shoqe n’bot nuk kam!

Djali

Mbretnesh ti je n’prêndver

Përmî t’gjith lule tjera!

Rrin mshehun nên bar të bler

E larg t’ndigjohet era,

Mbretnesh ti je n’prêndver!

Vjollca

Un jam nji lul’e qet,

Sikur m’krioj natyra;

Un jam nji lul’e shkret,

Prandej nuk m’qeshet ftyra,

Se jam nji lul’e shkret!

Djali

Ti je moj vjollc m’u dasht,

Se je nji lul’e kândshme,

E Zoti ty të lasht,

Se ti m’at ngjyr aq t’mallshme

Gjithmon ti je m’u dasht!

Vjollca

Pse kot ti mu m’levdon

Mbasi shkret motin shkova?

Kërkush mu t’shkreten s’don

E kurr dashtnië nuk gzova!

Kërkush mu t’shkreten s’don!

Djali

T’levdoj se un të du —

Der sa ti ke m’u thamun,

Un kurr s’kam me t’largu!

Edhe për pa të pamun

Gjithmon un ty do t’du!

Vjollca

Dhe un ather do t’du,

E n’kjoft qi ke me vdekun,

Do t’vi për me t’ngushllu

Në mall për ty, si e mekun

M’vorr t’ânt për me t’ngushllu!





Fatbardhesie e ânderr

(Mbas Goethes)


Shpesh her ti n’gjum na pae bashkumun,

Perpara ’lterit t’dy tuj shkumun:

Ti si nji gru, un si nji trim.

Dh’un m’gjum prej buzve t’uja mora

Aq t’âmla t’puth’na për shum ora,

E n’to un gjeç aq her defrim.

Fatbardhësia qi na ndîme

Për sa sa koh veç me kujtime,

Si koh me knaqësiën kaloj,

Por ândrrat kurr s’u vertetune,

E t’puth’ nat n’ândrra sot u shndrrune,

E si nji t’puthun gzimi shkoj.




E fundshmja mbrâme


Nun verlass’ich diese Hütte,

Meiner Liebsten Aufenthalt,

Wandle mit verhülltem Schritte

Durch den öden finstern Wald:

Luna bricht durch Busch und Eichen

Zephyr meldet ihren Lauf,

Und die Birken streun mit Neigen

Ihr den süssten Weihrauch auf.

— Goethe



Qerrja ikte si vetima,

Ndepër grykat tuj gjarpnu;

Era fryte si ushtima,

Mu n’kujtime tui m’pshtjellu —

S’largut n’vesh nji zâ m’tingllote

Fort i âmbel, plot mallim;

Ish bylbyli kah këndote,

S’di ish kâng, a ish vajtim.

Ah, se sa un po dishroshe

Shum ksi mbrâmesh t’shkoj me ty,

E t’giat tejet moj buk’roshe

Shpirtin t’em për m’e defry! —




E Fundshmja natë

E fundshmia nat sa ish e qet!

Por un qetsie nuk kishe —

Të gjith pushote n’nji gjum t’let,

Un, çu n’mallim po rrishe.

Me hyj ish mbushun qielli plot;

N’liqê u pasqyroshin…

Por syt e mi t’gjith mbush me lot,

At t’dashtun nat vajtoshin!

M’nji t’madhe bukurië

N’liqê dhe hâna ndritte,

E rrexet t’gjith dashtnië

Në zêmër mbrênd m’i qitte —

Me nji të kândshëm zâ

Bylbyli larg këndote;

Por mu në vesh m’u bâ,

Se aj at nat vajtote —

Ah, ç’nat plot përmallim!

Ajo kurr s’ka me kthymun!

Do t’m’rrin gjithmon n’kujtim,

Me tê un m’u dëfrymun —




N’kujtim

Un n’kujtim jam tuj t’dërgumun

Kto dy lule prej Shqypniës,

T’cilat kan me t’a tregumun

T’flaktin zjarm të dashuniës.

Për kujtim kto lule t’çova,

Q’i kam mbledh me mallëngjim,

E me lot un j’u lutova

T’a diftojn ket zjarmin t’im.

Kur kto lule ke me pamun.

Mu të mjerin do t’m’kujtosh,

E, nonsè i shef krejt thamun,

Si n’kujtim për mu t’i mblosh.

Jan dy lule prej Shqypnijet,

Qi t’i rush me shum mallim —

T’dyja jan nji shêj dashtnijet,

Qi un ty t’i çoj n’kujtim.




Kujtim e mall


Behüt’ dich Gott! es wär’ so schön gewesen!

Behüt’ dich Gott! es hat nicht sollen sein!

— Scheffel



Larg, i vetëm pa ngushllime,

Ku t’a gjêj at qetësië?

Kshtu do t’shkojn me shum dyshime

Kjo djelmnië.

Vetem, mbush me kaq mendime,

Pa gëzim e pa dashtnië,

Kshtu do t’shkojn me kaq idhnime

Kjo djelmnië

Sot, ku jan ato defrime,

Ajo koh plot âmbëlsië,

Q’i dishron kjo zêmra ime,

Kjo djelmnië

Ah, mjerisht kan ra n’harrime! —

S’di, a kthehen mâ per s’ri —

Do t’prêndojn me gjith kujtime

Me djelmnië —




Nji natë dashtnore

Dielli sa të ket prêndu

Edhe nata sa afron.

Zêmra shkrîhet tuj ndigju,

Kah bylbyli n’pyll këndon.

Kndo bylbyl! Bylbyl këndo!

Kjaj dashtnur, e mos pusho!

Kur natyra t’gjith âsht fjet

E t’gjith zogjt t’ken ra n’qetsië,

Kndon bylbyl’i kâng të let,

Zêmren tuj t’a ndez n’dashtnië.

Rri bylbyl i ngrat, rri çu,

Naten mi dashtnië tuj kndu!

Kur me hyj âsht qielli plot

Edhe hâna shndrit mî dhe,

Dh’era letas gjëtht i lot…

Koh mâ e mir s’ajo nuk ke;

E n’at ças të qetësiës,

Shfryhet zjarm’i dashuniës.

Kur dy zêmra, bashk nen hân,

Njêna n’tjetren rrin e gzon

T’puthna t’xeta tuj u dhân,

Kur mî kry bylbyli i kndon —

Kndo bylbyl! Bylbyl i ngrat,

Se nuk ka mâ t’bukur nat!




Larg sysh, ner sy

Nonse larg shojshojt na jemi,

Na të dy prap gjindna ngjet,

Zêmrat njitun t’dy i kemi;

Njêna tjetren rrin e thrret.

Nonse larg un jam prej tejet,

Prap se prap nuk âsht ashtu;

Ti m’nji dukesh para mejet,

M’bâhet se të kam njiktu.

Nonse na sot rrim të damun,

Un ket t’damun nuk e njof;

M’gjan se prap jem tuj u pamun,

E gjithkunt përpara t’shof.

T’dy shojshojn jem tuj dishrumun

Me kuvênd dy fjal dashtnî;

Un gjithkah jam tuj kalumun,

Zânin t’ânt jam kah e ndî.




Lamtumir!

Lamtumir, se t’rreptat arm arbnore

An e kânt tek jan sot kah kërsasin!

N’arm të gjitha zêmrat djelmënore,

N’luft të shêjt pr’atdhen me vdek i thrasin.

Lamtumir! dhe lot përmallshëm dalun

T’apin ty prej zêmre nji t’përshndetun.

Lamtumirë! e t’gjith un t’a kam falun,

Se dashtnorin mâ nuk ke m’e gjetun!

Lamtumir, për mâ të fundshmen hera!

Vllaznit t’on të gjith me gzim na presin,

S’e atdhes ashtu sot p’e don ndera,

Qi për tê tuj qesh të shkojm të vdesim.

Lamtumir! E n’kjoft për t’fundshmen hera:

Lamtumir! U kput për mu dishiri!

Kshtu nuk dahen kurr dy zêmra tjera

Ndryshe duhet t’ishte lamtumiri! —




Shperblim

Nji rub të mndasht ti mu m’kushtove,

Mî t’cilen ti me dur të kândshme

Me mndashna êmnin t’êm e shkrove,

Si pêng miksijet aq t’përmallshme.

Tuj kqyr at shêj shpesh kam mendumun:

«Ça t’ap për tê, si pêng kujtimit,

Qi gjall të rrin për mê m’kujtumun?»

E s’di ça t’gjêj në vênt t’shperblimit —

Mêndo, shmëndo, n’funt e kam gjetun

At shêj qindis me t’ndîme t’mia,

Qi gjall gjithmon aj ka me t’mbetun —

Aj shêj, moj moter âsht «dashtnia».




Kujtim i Vjefshem

At shêj të vjefshëm qi m’dërgove.

Un t’ngîm nuk kam kah rri e shof!

Me tê ti zêmren pesh m’a çove,

Së n’tê un ty plotsisht të njof.

Sa her te ti më shkon mêndimi,

At shêj un rri m’nji tuj e pa;

E kaq i math âsht përmallimi,

Sa n’tê s’i Div je tuj m’u gja.

N’at shêj ti krejt e përftyrume —

Se sa e kândshme mbrênda je!

Aty n’at shêj e gjallësume,

Ti shpirt e zêmer — t’gjitha ke.

Aj i përmallshëm shêj dashtnije

Asht nji relik’ e shêjt për mu!

N’at tuf, e lidhun fije fije

T’shof ty n’nji mnyr, qi s’di m’e shkru —

Tuj pa at tuf aq t’përmallushme,

Në nji veshtrim të thell un mbes;

Edhe n’nji jet të pa-tregushme

Me mênt e zêmer shqimit tres —




Ah ku jamë?!


Nessun maggior dolore, che ricordasi del tempo felice nella miserìa

— Dante



Ah, ku jan ato defrime,

Q’i kam ndi m’aq knaqësië?

Sot, ku jan ato gëzime,

Sot, ku âsht ajo dashtnië?

Sot, ku jan dhe nett e qetta,

Koht e buk’ra q’i kem shku?

Sot, ku jan dhe kângt e leta

Qi aq âmbël i kem kndu?

Sot, ku âsht aj zâ i âmbel,

Qi m’a knaqte shpirtin t’im,

Qi tuj rjedh si mjalt e tâmbël

M’a largote çdo idhnim?

Sot, ku jan të buk’rat ândra

Qi më ndezshin plot dashtnië?

Sot u kthyne t’gjitha n’shgjândra,

Mu n’dyshime tuj më shtî —




Larg saj

Larg, plot vojtje e plot idhnime

Mu kjo jet âsht kah po m’shkon;

Pves vetvehten nër kujtime:

Kush e di, a thu ti m’don!

Larg ç’do gzimit nër kto dhena,

Zêmra afër ty t’dishron,

Por mjerisht shum larg na jena,

Kush e di, ti as s’m’kujton!

Gjith kto vasha syt tuj pamun,

Te ti mêndja m’fluturon;

Ti prej zêmret do t’m’kesh ndamun,

Se n’dashtnië të dyt jeton.

Por dhe n’kjoft se dashunia

N’zêmer t’ânde sa do vlon,

Mos harro kto fjalt e mia:

Aj qi t’desht, prap ty të don!




Hafrimi i të damunit

Na për t’shpejtit kem m’u damun,

Moj dashtnië!

Do t’dshrojn n’pak koh me t’pamun

Syt e mi.

Ti do t’gjindesh larg prej mejet

. . . . . . .

Por gjithmon me mênt ngiat tejet

Kam me kên.

Un do t’dal pe nga kujtimi,

Kur t’jem da;

Mu do t’m’djegun mallëngjimi

Ty me t’pa.

Shpejt ti ke për t’më harrumun

Moj dashtnië;

Ty me lot kan me t’kujtumun

Syt e mi.

Nuk do t’qeshin as prêndvera

Mâ për mu,

Se larg tejet koh të mjera

Kam për t’shku.

Ty un kurr e kurr kujtimit

S’do t’largoj;

Deri n’t’fundshmen koh t’jetimit

Do t’kujtoj —




Dyshimet

Mallku e shue kjoft per jet dashtnia,

Kur t’jet e êndun plot me sa dyshime,

Se n’at gjâsent po birret krejt t’rinia

E shpesh do jetna korren plot shpresime! —

Prandej po flas kjarisht qi t’ndîjn djelmnia:

Dyshimet s’duhen kurr m’u pjek n’kujtime,

Por duhen shu, prej sish tuj dal pastria;

T’gjith jeta tui u kthye plot gëzime.

Por prap i mjer âsht aj, qi dashunia

J’a ka turbllu kujtimin plot dyshime,

S’ati në zi e n’helm i shkon t’rinia,

E jeta e ti i shkon të gjith n’idhnime

Kaq sa nji krym j’a grìn mushkniët e tia,

Der sa e lên ket bot, me plot disprime —




T’ Damunit


Lass mein Aug’ den Abschied sagen,

Den mein Mund nicht nehmen kann!

Schwer, wie schwer ist er zu tragen!

Und ich bin doch sonst ein Mann.

— Goethe.



Për mu po ikun sot ditt e gëzimit…

Nji koh e bukur sot për mue po tret,

E ardhjen n’prêhen t’mallshëm t’qetësimit

Më duhet mu m’e pshtet —

Të knaqshmet ora shpejt do t’bin n’pushime,

Kush’ di se kur për mu do t’kthejn për s’ri

Do t’kthejn, por vetëm plot me mall n’kujtime,

Por n’mu, se kur, s’e di.

As syt e mi s’do t’ken se ku m’u gzumun,

Por veç me mall shpesh her do të dishrojn,

E ftyren t’ânde para tuj kujtumun,

Me lot at mall do t’shkojn —




Dashtnia n’kohë të damunit

Tash qi koha po hafrohet

Shoqishojt me j’u largu,

N’ty dashtnia mu po m’shtohet,

E mâ shum un jam kah t’du.

Deri tash kje veç si shkndia,

E s’m’u duk nj’e madhe gjâ…

Si ç’mos kurr sot dashunia

N’zêmër t’ême flak u bâ.




A thue me don?

Sa her vetvehten rri tuj pvetun,

Sa her mendoj: A thu më don?

E si anië pa vel kam mbetun,

Qi n’mes të dallgës s’di kah shkon.

Disa të parshme përkujtime,

Ato shpesh her jan kah m’gëzojn,

Por para sysh kam sa tregime,

Qi zêmren faret m’a helmojn.

Shum her më shkoj nër mênt e mia.

Q’un ty të pves: « A thu më don? »

Por veç mjerisht, se dashunia

Ç’do fjalë prej zêmret t’a shkurton.

Shum her prej syve; tuj t’shikjumun

Kam dasht m’e dit: A thu më don?

Por prap asgjâ nuk kam mësumun.

Edhe s’e di, a thu më don!




Asnji shpresë

Nji veshtrim i âmbël lshumun,

O nji t’folun plot mallim,

Nuk mjafton për me m’gëzumun,

T’m’a paksoj t’gjith ket dëshprim

As nji fjal e zjart dashtnore

Nuk do t’kish për mu vieftsië,

Se nji zâ m’thot T’gjith ti bore,

Mâ për ty nuk ka dashtnië!

Zêmren kaq e kam t’plagumun,

Sa nji shpres nuk mbeti mâ —

Sa dhe t’kish me m’përqafumun,

Kish me kên për mu asgjâ.




Shko djelmnië!

Shko djelmnië e bje n’harrime…

Mbush me gzime dhe me zi,

Plot me shpres’ edhe dyshime…

Ik e shko, e m’lên n’qetsië!

Shko, e hiqu larg prej mejet!

Mjaft më mbushe plot dëshprim!

Zêmra ême larg prej tejet,

Mundet t’bâjn nji grim pushim.

Shko djelmnië, e vetëm ktheju,

Kur ky shpirt të gjêjn qetsië;

Veç ather për s’ri defreju

Pa dyshim e zi n’dashtnië! —




Mi ded

Dedi mbar n’qetsië ka ra,

Zâ të gjall s’jam ka ndigjoj;

Zêmra mu qetsië nuk m’ka,

Bukuriën nuk jam kah gzoj.

Hâna ndrit plot bukurië,

Dedin tuj e ndritësu;

Ah, nji rrexe plot dashtnië

Do t’mjaftote dhe për mu,

Sulja ik po pa pushu,

Sikur t’ish dh’ajo n’defrim;

Ah, mjerim, se veç për mu,

Ktu nuk ka asnji ngushllim!

Dhe voztari tui vozit

Gzimin tui këndu difton;

Veç për ty, or nafakngrit:

Asht nji vaj, qi kurr s’mbaron —




Dyshim


Wecke den Amor nicht auf! Noch schläft der liebliche Knabe;

Geh, vollbring’ dein Geschäft, wie es der Tag dir gebeut!

So der Zeit bedienet sich klug die sorgliche Mutter,

Wenn ihr Knäbchen entshläft, denn es erwacht nur zu bald.

— Goethe.



Ner sa e sa rrenkime

Qi zêmra mbrênda vuen,

Nji vetëm âsht plot psime,

Nji vetëm t’gjith i mun.

E ktê, n’pak fjal m’e thânun

Asht vshtir për m’e tregu;

Mjafton të jesh i lânun,

Ather për m’e kuptu —

Ky t’prish të gjith kujtimet,

Ç’do shpres e ç’do dishir;

Ah, ky t’i shton mjerimet,

E zêmren t’a ban bir!

Prej kti t’gjith shpresat treten,

Ç’do fatbardhsië kalon;

E vetëm t’zezat mbeten,

Nji zi, qi kurr s’baron —

Ky sênt, qi von munt t’shuhet,

Me t’vshtir të sjell defrim…

Ky sênt, o vllazen quhet:

Dyshim, dyshim, dyshim.




Dashtnië e humbun


Malheureux est celui qui vainement espère amour pour l’amour, plus malheureux celui dont le coeur est vide de tout sentiment; mais celui-la, je le sens, est le plus malheureux des hommes, qui n’aime plus et ne peut oublier son amour…

— Mickiewiez.



Nuk ka asgjâ mâ t’vshtir n’ket dhe,

Se kur ty humbun t’ka dashtnia!

Ather, t’a dish se t’ra shkretnia,

Kur mâ s’e don, e n’mênt e ke.

Asgjâ mâ t’keqe n’bot nuk ka,

Se kur ti t’dashtnen t’ânde bore,

Prej zêmret ti atê e bore

E dhe n’kujtim e ke pa da.

Gëzim e gaz ti mos shpresó,

Kur ty dashtnia t’gjith t’u shue!

T’a dish q’ather ti ke mbarue,

Kur n’mênt e ke, e mâ s’e dó.

Nuk ka n’ket dhe mâ t’madhe zi,

Se kur ç’do shpres prej zêmret t’treti,

Kujtim’i saj i gjall të mbeti…

Dishron t’a dush, e s’ke dashtnië —





Dhîmt e Zêmrës

(Heine).


Dhîmt e mia un dishroshe

Qi t’u bâshin t’tâna nji

Edhe ers në dor t’j’a lshoshe,

Qi t’i fryte t’gjith te ti.

Kshtu me mu ti pjes do t’kishe

N’gjith ket dhîm qi kam për ty;

N’zêmer dhimat do t’i ndishe,

Tuj i pas gjithkund ner sy.

Dhimat s’kishin me t’u hjekun,

S’kishin kurr me t’u largu;

Der n’gjum kishin ty me t’ndjekun.

Mallin t’êm me t’a kujtu!





Nji ânderr e turbllushme

(Heine).


N’nji ânder t’turbullushme

M’u duk plot bukurië;

Sa e pash at ftyr aq t’kândshme,

U ndeza prap n’dashtnië.

Mî buz j’u duk nji t’qeshun,

Qi ishte plot mallim;

E syt e saj t’perlotshem,

T’a thershin zêmren shqim.

Dhe mu mî mollxa t’mia

M’pikune lott e mi,

E sot çudië më bâhet:

Si e bora at dashtnië?!





Shêj dashtnije

Zojushës Henriette Wenger.


Vash kaq e dashtun,

Qi m’kqyr me dashtnië,

Zêmren tuj m’djegun

Me shum knaqësië;

Syt të permallshëm

Në mu kur i lshon,

M’bâhet se Dushi2

Në zêmer m’zhgjeton.

Shpesh un i mjeri

Jam tuj të mendu,

Kshtu ti moj dashtnore

Do t’kesh nër mênd mu —

N’zêmer po digjem,

Kerkuj s’i diftoj;

Vetëm me t’kqyr’ na

Dashtniën t’a tregoj!





Lulja plot bukurië

Kânga e begut të burgosun. (Prej Goethes).


Begu

Un njof nji lule bukurië

Qi n’zêmër m’ka plagosun;

Dishroj t’a kem ktu n’ket vetmië,

Ku un jam i burgosun;

Por ndry këtu n’ket burg të shkret,

S’munt t’dal at lule un m’e gjet,

Sikur i lir kur ishe.

N’ket t’naltin burg këtu un ndry

Po bâj nji jet mizore,

Se s’mundem t’shof asgjâ me sy

Prej ksaj të naelt dritore!

At lule n’kjoft se m’a bjen mu,

Kush do qi t’jet a trim a gru,

Ati i kjosha falun.

Drandofilja

Un drandofilja, plot me er

Rrânx burgut tuj lulzumun,

Po t’ndî ça thu, o beg i mjer,

Tî mu je tuj m’dishrumun;

T’i n’mênt e n’zêmër do t’a kesh

Atê qi n’lule âsht mbretnesh:

Të bukren drandofile.

Begu

Për ty un kam nji t’math nderim,

Moj lulja buzë qeshun,

Se ti e kuqe del n’lulzim,

Kur t’gjith n’blerim âsht veshun;

Por un te drejten m’e rrëfy:

N’kujtim e n’zêmer t’ême ndry

Un kam nji lule t’dashtun!

Zamaku

Un drandofilen plot me er

E njof, por âsht krenore,

E shpesh me ferra durt i a ther

Ndoj zêmërs q’âsht dashtnore;

Por shêmbëll plot me dashunië,

Kshtu bardh si un, të gjith pastrië,

Veç mejet s’gjên nji tjetër.

Begu

N’ç’do gjygj me marr e mu me m’thir,

E thoshe tash me vdekun:

Se n’zêmër t’ême jam i dlir,

Nonse jam ktu tuj hjekun!

Zamak i bardh, kur ty t’shikjoj,

Ndoj virgjin t’dlir nër mênt kujtoj;

Por un nji tjetër due!

Karajfili

Në kopsht të rojsit3, plot madhnië

E er un jam kah çili;

N’mos ty, i ndershëm zotëni

Të shkon n’mênt karajfili?

Un jam i veshun plot me ngjyr,

Gjithmon i qeshun jam në ftyr,

Prandej më don t’gjith bota.

Begu

Un karajfil nuk di me t’shî,

Se n’ty rri ndry dashtnia,

Por n’fush nji tjetër lule ka,

Q’e kam n’kujtime t’mia;

Ajo, nji lule si e mjer,

Qi mshehun rri në bar të bler,

Asht vetëm lulja e ême!

Vjollca

Un n’bar të njom jam kah rri msheh,

Mos mu je tuj m’kujtumun,

Nër t’gjitha lulet mu m’ke njoh

E t’ânden m’ke êmnumun?

Në kjoft se lulja e yte jam,

M’vjen keq qi un fuqi nuk kam

Me ardh te ti me t’knaqun!

Begu

Për vjollcen un kam mjaft dashtnië,

Se âsht nji lul’e ndershme;

Rri msheh plot er e pa krenië:

Ngushllim për zêmra t’mjershme!

Por lulja q’un kërkoj pa da,

Nër kta shkamîj të ksaj kala

Nuk mundet kurr m’u gjetun!

Por posht atje, ku rrjedh njaj krru,

Qi shkon tuj gurgullumun,

Rrin nusja e ême q’un e du

Ç’do ças mu tuj m’kujtumun!

Nji lule qiellit q’ajo e do,

Kur kput e i thot: «Mos me harro!»4

Ktu larg mu zêmra m’kputet.

Dhe larg dashtnia gjên tingillim

N’dy zêmra kur fort duhen,

Prandej dhe ktu në ket harrim

Të ndîmet s’munt t’më shuhen,

E kur atê qi zêmra do

Un e kujtoj, tham: «Mos m’harro!»

Ather më njallet jeta —





Katër sênde

(Prej A. Petöfit).


N’kopsht ti lule ke sa t’dush,

Pylla plot me zogji âsht mbush,

Qielli hyj mban me miljon,

Djali ka nji vash qi don.

Zogu kndon; lulja lulzon;

Hylli boten mbar ndritson;

Vajza kndon, lulzon, shkëlxen…

Jet të re në zêmër t’bjen.

Lulet thahen e mbarojn;

Hylli zbehet; zogjt kalojn;

Veç ti mot nuk njef as zi,

Moj e knaqshmja dashunië!




Lules s’ême

Ngadal tek nis e vje prêndvera,

E prap ç’do bim po nis m’u njall;

Prap lulet marrin ngjyr të blera,

Na mbushin plot me shpres e mall.

Në t’gjith ket gzim qi ka natyra,

Në t’gjith ket knaqje pa tregim,

Moj lule ty s’do t’qeshet ftyra,

Nuk do t’më mbushish prap m’shpresim?

A thu për mu ti s’ke me çilun,

Moj lule shkreta plot me er?

Nër fletat t’uja s’ke m’e mshilun

Edhe ket zêmren t’ême t’mjer?




Dashtnia e veshkun

Fort mir e di, se na nji hera

Nuk ishim kshtu si jena sot! —

Kjo zêmër m’nji shpreson e mjera,

Asnji dobië — ç’do shpres âsht kot! —

Dy zêmra kshtu kaq shpejt do t’dahen,

Në dashunië për pa u ngî?

N’prêndver dy lule si munt t’thahen,

Pa pritun dimnin qi me i ngrî?

Kaq shpejt dashtnia duhet t’ftohet,

Ç’do fjal prej zêmret t’hidhet shqim?

Si mundet t’gjith kaq rrept t’coptohet,

Ç’do gzim e vaj m’u tret n’harrim?

Tek ikne ândrrat dashunore

Edhe djelmnia plot shpresim!

Nuk m’mbeti mâ n’ket bot mizore,

Veç se nji jet me plot dëshprim!




Pvetje e përgjegje

Shum her prej mejet ke dishrumun

M’e dit përse kaq shum kam ndrru,

Sikur nji her pse s’jam i gzumun,

Por jam n’idhnim e krejt hutu,

E kaq n’vetvehte kam ndryshumun.

Përse ksisojit un kam mbetun,

E di çdo zêmer mbet e mjer;

Mjafton vetvehten ti m’e pvetun:

Përse s’e du, sikur nji her?

E shkakun vet ti ke m’e gjetun.





Mot’ i ri

1911


Edhe sot po shkon kjo vjet,

Plot me mall e me dyshime;

Neser sjell nji tjeter jet

Nër kujtime.

T’gjitha vojtjet po i mergoj,

Du të mbushem plot shpresime;

T’motit vjeter do t’harroj

Sa idhnime.

Du qi moti n’qetësië

T’jet, por pa rrenkime;

Ktê munt t’m’a ap veç nji dashtnië;

Lulja e ime.




Ganxhes së shdeshun

Ti je krejt si nji ganxhe.

E bukur, t’gjith lulzim;

Si ti nuk gjindet shoqia,

Ti mu më mbush plot gzim.

Nji ngjyr’ aq fort e kândshme,

Sa fort te sbukuron!

Mjaftoj nji her me t’kqyrun,

E zêmra e ême vlon.

Tuj frymun letas era

Ngadal âsht ty kah t’lot,

Ti flet i ke krejt mbyllun,

Prandej përpiqet kot.

Por mshil me i mbajt nuk mujte

Ato të bukrat flet,

E n’nji shpejtim i çile,

Tuj marr nji tjeter jet;

E sa prap era fryni,

T’i hodhi flett me t’shpejt,

E ti moj lule shkreta

N’mjerim u sdeshe krejt!

Moj ganxhe, ganxhe ngrata,

Se ç’je ti tuj m’helmu!

Ç’at dit qi je e thamun,

Për ty jam tuj vajtu!




Kujtim dashurije

S’të ardhi pak liksht «lamtumir» kur me the?

S’vajtove ti ndofta at ças që më le?

Shpirti i im, se sa më le në mallëngjim!

M’u largov’e ike larg, atje në mergim.

Fort larg ti ke ikur, fort larg po jeton,

Kto pyje e male ti më s’i kujton.

I harrove ti të tëra ndofta sot,

S’i kujton sikundër i kujtove një mot.





Lirisches Intermezzo

N. 53 (Mbas Heines)


Ata më kan mundumun,

Kaq sa mâ keq nuk ka,

Me anen e zêmrës njêna,

E tjert tuj mos dasht me m’pa.

Dhe buken m’a kan helmatisun,

Helmumun m’a kan dhe ujt:

Ajo me dashtniën e eger,

E tjert si ata kan mujt.

Ajo, qi mu mâ t’shumten

M’mundoj, m’idhnoj, m’turblloj,

Ajo kurr rând s’m’ka pasun,

Nonse kurr mu s’m’dashtnoj.





Të damunit

(Goethe)


Len qi syt t’thon lamtumir,

Mbasi goja s’ka guxim!

Ah durimi âsht i vshtir!

E un pra sot thirrem trim.

Mâ e keqe koh mos kjoft,

Qe dhe goja m’âsht e pît;

Der e puthna âsht e ftoft…

Dora e yte âsht e ngrit.

Sa perpara m’knaqte shqim

Nji e puthun dhân me t’shpejt!

Sa n’Marc vjollcat t’gjith blerim

Ne na i ndezshin zêmrat krejt —!

Por mbas tashit si i mjer,

Lule s’mbledhi mâ per ty! —

Nonse pra njitash âsht ver,

Vjesht më duket mu ner sy!




A të due?

Shpesh gjêtht e barit tuj i kputun

Nër ta dashtniën e ke kërku,

Tuj ndêj me i pvet, si tuj u tutun:

A thu të du? A thu s’të du?!

Por gjêtht ti mâ, mos rri me pvetun,

S’ata t’a tresin mênden shqim,

E n’vênt t’dashtniës mundesh me gjetun

Nër ta nji t’gjegjun plot dyshim! —

Por pvet nji her ket zêmren t’ime,

Se kjo t’pergjegjet si dishron,

E shpirtin ty t’a mbush n’shpresime

Tuj t’thân: Të du, njashtu, si m’don!





Nâta e bukur

(Prej Goethes).


Prej ksaj shpië un po largohem,

Ku e dashtna mbrênd rri mbyll,

E me hap të shpejt thellohem

Nepër t’shkreten5, t’shpeshten pyll;

Nepër pyll ndritson dhe hâna,

Fryn nji fllad plot âmbëlsim,

Edhe degt e pêmve t’tâna

I përkulen si n’derim!

Midis gjith këti flladimit,

N’ket nât veret t’kukur shqim,

Ktu midis të kti qetsimit

Shpirt’ i êm tek gjên defrim!

Prej kti vênd pushim ku gjeta

T’dashtnen t’ême un dishroj:

Nër njimî ksi nêtsh të qeta,

Veç nji nât me tê t’a gzoj!




Dashtnië në kângë

Kot un fjal jam tuj kerkumun

M’e tregu ket zjarmin t’im!

Ça s’m’ban goja me t’diftumun,

T’a tregoj veç me këndim.

Kânga vetem e tingllushme

Dashuniën t’gjith t’a tregon;

Ça msheh buza e dishrushme.

Vetem lodja t’a tregon.

T’gjith ket zjarm e kto dishrime,

Q’ûn në zêmer mbaj pa da;

M’i kupton veç zêmra e ime,

Qi në zêmer ndry më ka.




Dashtnië dyshimtare


Was suchst du mir dich zu verstecken!

Sei offen, flieh nicht meinen Blick!

Früh oder spät musst’ ich’s entdecken,

Und hier hast du dein Wort zurück.

— Goethe.



Pse mu po m’lên n’dyshime?

Pse kaq e frigshme je,

Kur t’gjith ti n’dor e ke

Me m’mbushun plot shpresime?

Kjo zêmër ty nuk t’dhimet,

Qi n’ty âsht krejt përvlu?

Ti vetëm m’nji «të du»

Munt t’m’hjekish t’gjith dyshimet.

Pse mu kështu t’pa qetun

Për s’shpejtit don me m’lân?

Ti veç nji fjal me m’thân…

S’do t’m’vin keq q’mu m’lên vetun.




Dashtnia s’pvet kërkênt

Thonë se t’moçmit patne thân:

«Aj qi pvet, kurr s’ka me tret!»

E ket ves e xune t’tân,

Tuj e bâ si rregull n’jet.

Mbas ksaj fjalet bota krejt

Shkon sot tuj u regullu;

As nji pun s’e kryn me t’shpejt, —

Pa u pvet e pa u kshillu.

Fjala e moçme âsht e mir

Për nji pun qi don shum mênt;

Por po shtoj me zêmer t’dlir,

Se dashtnia s’pvet kërkênt.




Çilu!

Çilu, mâ mos rri e mshilun!

Qit ça n’zêmer ti mban ndry!

Çilu! Kur ti je e çilun,

Jet të re un gjêj në ty.

Çil at zêmer, t’bardh si bora!

Çilu plot me âmbëlsië!

Çil t’i knaqi sa sa ora

Shpirt e zêmer n’dashunië!




Flêj dashtnië!

Tash n’ket koh qi gjithësia

Ra n’pushim, plot qetësië,

Ti do t’flêsh me t’ndîme t’mia —

Flêj dashtnië!

Ti n’ket ças, moj bukuroshe

M’ke kujtu me knaqësië,

Tash dhe un te ti dishroshe —

Flêj dashtnië!

Po te ti dishroj m’u gjetun,

Zog m’u bâa, me t’hî në shpië

E m’u knaq tuj t’pa n’gjum fjetun:

Flêj dashtnië!

Pra ti flêj krejt shkuidesumun,

Bân nji gjum plot lumtësië,

Se un çu jam tuj t’kujtumun:

Flêj dashtnië!




Dashtnië e thell

Qysh at dit q’un ty të pash,

Thaç se «ti do t’jesh për mu!»

E si zog nër leq shpejt rash,

E ç’at dit kam nis e t’du.

Sa mâ fort q’un ty t’kam njoft,

Thaç me vehte plot gëzim:

« Hyll’i j’em njiky me kjoft!»

E n’dashtnië u ndeza shqim.

Sa mâ fort q’un ty po t’njof,

Aq mâ shum në zêmer t’kam;

Sa mâ fort q’un ty të shof,

Aq mâ shum i djegun jam.

Sa mâ fort q’me ty po rri,

Un mâ shum i djegun jam;

E t’gjith kohen moj dashtnië

N’zêmër t’ême ndry të kam.




Mall

Ah, ktu shpirtin me defry

Nên gjith kto pêm t’blera!

Dal ngadal tek âsht tuj fry

Letas mî gjêth era.

Me gzim kângës po i a tham,

M’e largu pak mallin;

Nonse gzushëm un nuk jam,

Po e ikaj pak hallin.

Ti, moj kâng, del prej pylls jasht,

Se un ktu po ndalem!

Ne t’pvett lulja q’e kam dasht,

Thuj me shndet i falem!

Shko ti pra edhe m’i thuj,

Qi atê s’harrova!

Çiltas ti diftoj gjithkuj,

Se me lot këndova!




Lamtumir!

Lamtumir! – Me lot tuj kjamun

T’ap të fundshmin lamtumir,

Se erdh koha per m’u damun,

Erdh ky ças kaq fort i vshtir.

Lamtumir! Ket fjal tuj t’thânun

Shum kujtime n’mênt me shkojn —

Sa n’ket ças qi jam tuj t’lânun

Lotët syt jan kah m’i mblojn.

Lamtumir! – Nji zjarm dashtnije

M’thot: «Kthe prap, se s’gjên dashtnië!»

Veç nji tjeter flak Shqypnije

M’shtyn në luft per t’shêjt lirië.

Lamtumir! Me zâ të thymun:

Lamtumir, o vash e mjer!

E në kjoft qi s’kam me kthymun

Lamtumir per t’fundshmen her!




Prej së largut

Ah, sûndte, sa dishroj

Te ti me ardh m’u n’gî!

Mî fush e mal t’kaloj,

Fluturin te ti me mrrî;

Në prêhen tuj t’pushu,

Me ty dashtniën m’e gzu!

Ah, sûndte, ç’nat e qet!

Hyjt n’qiell tek jan tuj ndrit,

E hâna rrexe — zbet

Po lshon nji t’kândshme drit;

E era let flladon…

E zêmra ty t’kujton!

Un tuj të pas n’kujtim,

Po m’gjan se jam aty —

Por ah, mjerim, mjerim!

Na jena larg të dy!

Ç’do nesh rrin e pëlset,

E zêmra zêmren thret!




Sa të du

Në do t’a dish, a thu të du,

M’i pvet nji her kto buzt e mia,

E ty kto kan me t’a diftu,

Sa âsht e gjall dashtnia.

Ti do t’i shifsh si jan krejt tha

E shpres për ta nuk mbeti!

Ti pra prej tyne ke me pa,

Se s’jan të lidh’ na njeti.

Në do t’a dish, a thu t’dishroj,

Shikjo nji her ket zêmren t’ime,

E ke m’e pa se sa rrënkoj,

Për kto të mdha dyshime!

Në do t’a dish për pa dyshim,

A thu un ty jam tuj t’dashtnumun,

Mi syt e mi hidh nji veshtrim,

E shif sa jan t’dishrumun!




Dashunië e mshehtë

Zêmra e ême ty të don,

M’gjan dhe te ti se po m’don mu,

Veç guximi na mungon,

Shoqishojt t’i thom të du.

N’ç’do të kqyrun, n’ç’do fjalim

Dashuniën të dy tregojm,

Veç sheshit nuk kem guxim

Ti, as un qi t’a diftojm.

Kshtu dashtniën p’e shof të vshtir…

N’shum kujtime mu m’ka qit!

Un nuk kam asnji dishir,

Veç qi m’don shëgur m’e dit.

Se ather un kur t’a di,

Se ti m’don, si un të du,

Un ather dhe t’kishe zi,

Un do t’ishe tuj u gzu.





Syt e dashtnores

(Th. Körner).


Sy të dashtun, lule t’shpirtit,

O inxhi t’dashtniës s’perjetshme!

Sy, o sy aq fort t’nderushem,

Ju, o hyj t’dashnores s’ême,

M’lêni q’un me kângt e mia

Bukuriën un ju t’j’a u-kndoj!

T’gjith ça jet të ket n’ket shekull

E mban shêjin e gjallimit —

Syt e bukur plot diftime,

Jo veç njeri edhe toka,

Por edhe dita edhe nâta

Me prêndveren syt i kan.

Thell në tok tek rrin të mshehun

Xhevahiret aq t’kushtushem

Si do sy me t’madhe vjeftje —

Drandofilet ka prêndvera

Sikur sŷ, kshtu dita diellin…

N’vênt qi nâta sy ka hyjt.

Por ju sy, aq fort t’nderushem,

Ju, o hyj t’dashtnores s’ême,

O inxhi t’dashtniës s’perjetshme!

Sy të dashtun, lule t’shpirtit,

N’bukurië ju t’gjith i shkoni,

Dahni n’shêj permî të gjith.

Aq t’kulluem s’jan xhevahiret,

Qi në dhe ata shëndrisin;

Gjith ashtu dhe drandofilet

E prêndvers nuk jan aq t’dashtna!

Dita e nâta kurr nuk çfaqin,

T’gjith at drit e at gjallim!

T’gjith ça n’jet âsht gjá fisnike,

Un j’a kndoj asaj në t’kqyrun…

T’gjith n’at jet ça âsht e mshehun

N’gzim e n’lott e saj t’permallshem

Mu kjarisht âsht kah më duket,

Me nji t’kândshem permallim.

Ju, o sy a s’j’a ndigjoni

Njiket t’lutun kti dashtnorit?!

«Ju t’gjith jeten mu t’më ndritni

Si dy hyj aq fort t’shkelxyshem,

Tuj me prû shpresime t’reja,

Tuj me prû gjallim ne shpirt!»




Kujtim lulesh

S’prite mir me dal prendvera:

Drandofile e filxigêna

Ti m’i çove per kujtim,

Bashk me sa sa lule tjera;

Por e njom nuk mbet asnjêna,

Se u thane plot mallim!

Un i ruj kto lule t’thata —

Tuj i pa këto kujtime

Nji mêndim po vjen me turr…

Gzohet prap kjo zêmer ngrata,

Se m’i dhae me kto dishrime:

Zêmrat t’ona s’thahen kurr!




Gjithnji t’kujtoj

Gjithnji t’kujtoj,

Kurr ty s’t’harroj!

Gjithmon ky shpirt t’kujton,

Se ç’se jem da,

Shpesh rri tuj kja,

Se zêmra ty t’dishron!

Kur naten n’ver

Qilloj ndo’ i her

Përmî t’arxhênt’ liqê

Un tuj vozit,

Kur jan tuj ndrit

Hân’ e hyj n’qiell, pa rê;

T’kujtoj prap ty,

Krejt mallëngjy,

Shpesh sulen tuj e ndal,

Qi kah kalon,

Nji viz lëshon

Përmi liqê pa val —

T’gjith âsht n’qetsië,

E plot dashtnië!

Bylbyli n’pyll këndon —

Un gzushëm s’jam,

Qetsië nuk kam,

Se zêmra ty t’dishron! —




Pamje e mallshëme

Shtrî përmi at shtroje t’qetun,

Rrin e bân nji t’shkurt pushim,

E me flok mi krah të tretun,

Tek âsht lshu n’nji t’hell vegim,

Un e shof at gjêndje t’rrallshme

M’nji veshtrim të shpejt qi qes,

Tuj u knaq m’at pamje t’mallshme,

Dh’un n’mendime t’thella tres.

Ah, sikur nër ne mendimet

T’u bashkoshin m’nji qellim!

Ah, ather edhe dyshimet

Do të kishin nji mbarim!





Zilië

Lulo Malësorit.


Kje dhe ti nji her n’dyshime,

Tuj dishru at fatbardhsië;

Sot i mbushun je n’defrime,

Un po vuj e t’kam zilië.

Kje dhe ti nji her n’rrênkime,

Qi ç’do zêmër ka n’djelmni;

T’gjith i shkove pa mundime

Për veç un… ah, un s’e di —

Ti me t’dashtnen pa kujtime

Shkon nji koh plot âmbëlsië;

Ah, mos pvet për zemrën t’ime!

Asht kaq keq, sa dh’un s’e di —




Valle darsmore

Ndî nji valle t’qet darsmore

Kah po kndojn, e n’mu me mall,

T’gjith’ kujtimet dashtunore

N’zêmer shkojn m’nji tuj u njall.

Un, tuj ndî at valle t’dashtun,

Rri, ndigjoj me plot mallim,

Si gëzushëm, si tuj drashtun,

Thâm: Ah, kur vjen redi i im!

Si mbaron vallja darsmore,

Prap kjo zêmer nis e gzon,

Se e di qi moj dashtnore

Me gjith mish e shpirt më don!

Nonse na nuk jem t’martumun,

Thâm: S’ka gjâ na le t’gëzojm!

S’kem nevoj me na vallzumun

Kur na vallen vet e kndojm!




Nji pvetje e çuditshëme

Prindt tu m’a pvetne mu mendimin,

Se ç’thâm pr’atê, qi ty t’kerkoj,

E qysh at dit m’a shtun idhnimin,

Ç’ather dashtniën po e dyshoj.

E un i mjeri ç’ka t’i thoshe?

Dashtniën nuk mujshe n’shesh t’a qes!

Shpesh her dhe un me i pvetun doshe:

«Po un, po un si qysh do t’mbës?!»

Po, qysh at dit qi mu m’kan pvetun,

Jam dit e nat në nji kujtim,

E shpresen faret m’a kan tretun,

Sa jam kah t’du, por plot dyshim.

Dy vjet qi zêmra ty t’fitovi,

Por naltësisht të dashunon,

Kaq sa si tjert kurr ty s’t’kërkovi,

Nonse m’nji ty âsht kah t’dishron.




Lakmië

Ju me mall të dy po rrini,

Tuj kuvênd dashtnië nër ju,

Sa lakmië në mu po shtini,

Kah po shof, qi s’kam kê du.

Syt përmallshëm ju i lshoni,

Se dashtniën e paskni t’thell,

E me t’puthnat ju m’kujtoni

At dashtnië, qi mu m’kje vjedh.





Kujtim

(Për album).


N’kjoft, se larg ndokuat të gjindem,

Mbush me mall n’ket koh t’djelmniës,

Kndo kta rreshta q’un t’i shkrova,

E do t’gjêsh nji shêj t’dashtniës.




Vegime luftet

Mi ket shkrep gjymtyrt kam pshtetun,

Tash qi nata thell âsht shty;

Du me bâ nji gjum të qetun,

Kur qe mendja t’kujton ty.

M’gjan se m’kqyr me buz qeshore,

N’sy ti dukesh me pas kja:

Ec, ti m’thu, të kjo dashtnore,

Qi kaq mall po ka me t’pa!

Hapi syt me mujt me t’dukun,

M’nji veshtrim n’kllapië qi qes;

Ah, mjerisht ti mu m’je shdukun! —

Prap mi pushk un kryt e pshtes.

Bi me kto vegime t’shkreta,

Qi mêndimin t’êm kan mblu,

M’gjan se jam nër nett e qeta

Mi gjoks t’ândin tuj pushu.





Lamtumiri i Hektorit

(Fr. Schiller).


Andromache

Hektor, ti do t’iksh prej t’dashtnes shoqe,

T’shkosh Aqilli, ku me durt t’pa-shoqe

Patrokliut aq njerz âsht tuj j’a grî?!

Kush mbas tashit fmiët ka per t’i msumun

N’t’hjedhun t’zhgjets e Zotat me adhrumun,

Kur i terrshmi Orkus6 t’ket perpî?

Hektor

Gru e dashtun lêne sot vajtimin,

S’un atje në luft e kam mendimin,

Njikto dur Pergamon do t’a mprojn!

N’kjoft, s’un vdes per trull të Perendive,

Un nji êmen t’shëjt i lâ të mive,

E n’lumnië ky shpirti i êm do t’gzojn.

Andromache

Si? Per t’mbramen her yt gru dashtnore

Ndîn sot krizmen armve aq mizore,

Kshtu me ty dhe fara e Priamit shkon?

Ti do t’shkosh, ku dita bje n’harrime,

Ku n’shkretië Kocyti7 bân vajtime…

N’Lethe8 ty dashtnia tash t’mbaron.

Hektor

T’gjith ça mall në zêmer un kam mbjellun

N’lum të Lethes du un sot m’e hjedhun…

Mu dashtnia kurr nuk m’vdes!

Ndî! I lufts tek ndîhen hê kushtrimet!

Njeshma shpaten gru e len vajtimet,

Se dashtnia ême kurr nuk vdes!




Dishir

Ah kish t’mujshe

Me t’qafumun,

Me t’shtërngumun

Un në gji!

Shpesh dishroshe

Nên pêm t’blera,

Nja pak hera,

Me ty t’rri!

Kshtu na ndêjun

Mallëngjye,

M’e defrye

Kem dashtnjën;

Se mu m’iku

Djelmënia,

E dashtnia

Krejt po m’grîn!




Nji fshâmë dashtnore

Bashk të dy krejt njitun rrishim

Tuj kuvênd mi koh qi shkoj,

Edhe mallin aq e kishim,

Sa çdo fjal n’at ças pushoj —

Tash n’ket kohe do t’kje bashkimi,

Qi do t’lidhte mu e ty,

E mjaftoj i ziu kujtimi

Ne t’dy me na mallëngjy —

Na ather u përqafume —

Oh se ç’ças i knaqësiës!

Ka nji fshâm te dy e lshume,

Dhe do pika lot t’dashtnîës.

N’dasht, se koha aq mizore

Se çdo lidhje na helmon!

Se nji fshâm e gjat dashtnore,

Helmin t’on e âmbëlson.




Asaj

Kur ngrehëm në mjes, për pa ague e baris brî të nji kronit t’arxhêntë e shof nën baar mshehun vjollcen e mallshëme — ah! atëherë mêndja e j’ême ka ikë te ti, e në përmallim defrehem tuj shikjue at lule aq të kândshëme e me duket si të kishe ty përpara syve. — Mandej tuj pa pêmët e blera mbushun me lule, të cilat lujtun prej nji erës së letë fillojnë e binë si borë mî baar të bler, mue atëherë më ikë kujtimi te ti, e ashtù vetëm në përmallim, kah i shof ato fletë të bardha kah ndahen e binë prej luleve të veta, me nji dyshim shum të ashpër mendoj, se edhe zêmërat t’ona të largëta, ndoshta nji herë munden të ndahen.

Kur dielli nisë me lemun e me rrexet e veta ndritë dhenë edhe të gjith natyra zgjohet prej gjumit të natës, e gjithësia fillon të ngjallet — ah! mue më duket si të gjith t’ish në vdekje, kur nuk të kam ty afër qi të knaqemi bashkë, por mjerisht jam aq larg prej tejet!

Kur mandej dielli fillon e shduket mbas maleve edhe gjithësia nisë me ra në nji gjum të qetë, edhe atëherë mue më ikë kujtimi te ti; e tuj pa rêt e bukura, të ngjyme me të kuq, mendoj se edhe ti ndoshta në at ças do të jeshë tuj e veshtrue at prêndim aq të bukur, e mbushem plot mall, kah mêndoj, se jena aq larg prej shoqishojt! —

Kur mâ vonë shof qiellin e bukur stolisun me mia hyjsh edhe hânen e arxhêntë kah shkëlxen në mes të tyne, dije, se atëherë mêndimi i j’êm ka ikë te ti, e un kishe dishirin me të pasun afër, e kështu bashkë me ty m’e defrye bukuriën e kësaj natë kaq të kândshëme! —

Kur mâ përtej, gjithësia mbarë në prêhën të natës ra në nji gjum të qetë edhe bylbyli atje në çubë këndon përmallshëm kângen e vet, t’a dishë, se edhe atëherë ty të kujtoj, e kânga e mbretit të kangësiës. më gjan si t’ish nji vaj i mallshëm për largimin t’on —





Afër së dashtnes

(Prej Goethes).


T’kujtoj, kur mu i diëllit përendimi

Prej dedit m’ndrit;

T’kujtoj, kur hâns nër kroje pasqyrimi

Aq kândshëm shndrit.

Un t’shof, kur nj’er e fort mi udh e brigje

Nji pluhun çon;

Dhe naten, kur mî fusha, nepër shtigje

Shtegtari shkon.

T’ndigjoj dhe kur i kronit gurgullimi

S’pushon pa da,

E naten n’pyll nër pêm si nis flatrimi,

Kur t’gjith n’gjum ra.

Un jam te ti, nonsè na jem largumun

Ti je njiktu!

Në qiell sa bukur hyjt kan xhixhillumun

Ah, t’ishe ktû!




Së dashtunes


Dich sah ich, und die milde Freude

Floss von dem süssen Blick auf mich;

Ganz war mein Herz an deiner Seite

Und jeder Atemzug für dich.

— T. Körner.



Kur ty të pash për t’paren hera,

M’u duke Div plot bukurië,

E shtati i yt m’u gja prêndvera,

Plot lule vesh me hijeshië…

Si t’paren her, njashtu n’at mnyr

M’shkëlxen gjithmon e ytja ftyr.

Gjithmon at pamje aq të rrallshme

Përpara mejet un e shof,

E ftyren t’ânde aq t’përmallshme,

Njashtu si t’paren her e njof.

N’kujtim e n’zêmer ndry kam ty,

Njashtu, sikur të shof nër sy.

Edhe si sot un kam n’kujtime

Dashtniën e par diftu me shkrim,

Në t’cilin un plot përmallime

T’a hapa zêmren t’ême shqim,

Tuj t’çfaq me an të vjershësiës

Të gjitha t’ndîmet e dashtniës.

At nât përpara se t’mërgohem,

Gjithmon të gjall e kam nër sy,

Kur mu m’u lutshe mos t’largohem,

Me lot idhnimin t’ânt tuj shfry;

Mandej u rrokme t’dy tuj fshâ,

E zêmrat folne pa bâ zâ —

Njashtu ç’do ças n’kujtime t’mia

At nât gjithmon e kam të gjall,

Kur ndry mâ s’mujt me ndêj dashtnia

E u qafueme t’dy me mall,

E nji e puthun pa mbarim

Kje dhân prej shpirtit plot dishrim.

Nevoja s’âsht qi n’gjuh vjershsore

M’e qit dashtniën qi mbahet ndry,

Nbasi në t’amblen gjuh dashtnore

M’a pae në zêmer, n’buz e n’sy.

Ça mshehet n’gjuh të vjershësiës,

Tregohet n’lotët e dashtniës —




Mshehtësië

Ti kurr m’e dit nuk ke,

Kot je tuj u mundu,

Se kurr nuk ke m’e ble,

A thu un ty të du.

Kot je i dashtni djal,

Kah bân gjith at mundim,

N’ç’do t’kqyrun e n’ç’do fjal

M’e dit ket ziarmin t’im.

Gjithmon ket mshehtësië

Un kam m’e mbajt me ty;

Mos m’pvet për dashunië,

Se s’kam me t’a rrëfy!

Tri vjet un t’a kam mblu

Dashtniën qi kam për ty,

Dhe n’kjoft q’un ty të du,

Dashtniën kam m’e mbajt ndry! —




Larg tejet

Njiktu afer kti burrimit,

Qi emnohet «Uj i mir»9,

Un nder mênt te tî jam shqimit

E t’kujtoj moi xhevahir.

Gurgullimin tuj e ndîmun,

Un te ti me mênt kam shku:

N’at shpië t’njoftun mbrênd kam hîmun,

Ku ti pjanon je tuj msu.

Prane pianos jam tuj pamun

T’dashtnin plak, kah ty t’ndigjon,

Kur nji ramjes ti tuj ramun,

«Tu ne le sauras» këndon.

E n’nji skâj m’nji tuj punumun,

T’dashtnen nânen t’ânde njof;

Mandej zgjohen krejt pikllumun,

Kah vetvehten vetem shof.




Ndryshim

S’jam jo mâ sikur nji hera,

Plot dëshir e plot knaqsië;

As djelmnia as prêndvera

S’kan, jo, s’kan në mu vjeftsië!

Ishe mbush nji her n’shpresime,

Plot dashtnië e plot gëzim;

Sot mjerisht jam mbush n’dyshime,

Plot me vojtje, plot dëshprim.

Ndryshe mu m’u dukte bota,

Kur un s’ishe kshtu n’ket mndyr;

Sot i shof të gjitha t’kota,

M’duket t’gjith ka ndrrumun ftyr.

N’kjoft qi vojtja do t’më shduket,

Me dyshim e me shkretnië;

Ah, ather për s’ri do t’m’duket

Bota mbar plot lumtësië!




Nji gzim i çartun

Me ardh me t’pa më shtyni mu mallimi,

Por veç mjerisht në shpië un ty nuk t’gjeta;

E sa nuk t’pash nji kaq m’u pre t’gjith gzimi

Njaq sa sikur nji trup i ngrîm krejt mbeta.

Kot ty shpesh her t’kerkoj i êm veshtrimi!

Kot afer t’lypte ty kjo zêmer shkreta! —

Ather në shpirtin t’êm u njall idhnimi,

Kaq sa me mênt e mia faret treta!

Me t’shpejt atje te ti me shkoj kujt’mi

Me zemren an e kan t’pershkume m’zhgjeta,

E dola jasht, se s’mlête t’qet helmimi! —

Kto mênt e mia t’bâme shqimit t’leta,

Nuk m’lâne t’qet, e shpesh me xû turbllimi,

Sa t’gjith at nât un kurr nji ças nuk fjeta.




Vegim dashtunije

M’u duk sikur me krah u mblova,

E fluturim t’ajo un shkova,

Ather, qi t’gjith ish kah po mête,

E kur ajo n’gjum t’âmbel flête;

Un shtratit t’saj si j’u hafrova,

E nji të puthun sa j’a lshova,

Ajo frigsumun shpejt u çue,

Tha: «Ik, se ty un nuk të due!» —




Kânga e natës


O gieb, vom weichen Pfühle,

Träumend, ein halb Gehör!

Bei meinem Seitenspiele

Schlafe! Was willst du mehr?

— Goethe.



Un ktu çu në drit t’kandilit

Du me kâng me gjet qetsië;

Ti n’ket koh do t’jesh tuj fjetun,

Flêj dashtnië!

Tuj e kndu at kâng t’përmallshme

Un me fjetun shkoj e bi…

Ti n’ket koh në gjum do t’gjindesh,

Flêj dashtnië!

Ty moj zemër pa t’kujtumun

Un nuk gjêj nji knaqësie!

Ti do t’flêsh n’nji gjum të âmbël,

Flêj dashtnië!

Hân, qi m’ndrit me t’qetat rrexe

Prej dritores mbrênd tuj hi,

M’a përshndet me driten t’ânde

Dh’at dashtnië!





Të puthunat

(Prej Lessing)


Nji t’puthun qi nji fmië ms lshon,

Qi tuj të puthun âsht kah lot,

E tuj të puth asgjâ s’mendon,

Aj t’puthun mu kurrgjâ nuk m’thot.

Kur mu më puth nji mik i mir,

Aj t’puthun thirret nji shëndet,

Se s’âsht i dhânun me dishir,

Veç vetëm dhânun si adet.

Nji t’puthun, kur êm âm m’a lshon,

Asht krejt si t’ishte nji bekim,

Kur djalin don edhe lëvdon —

Aj t’puthun âsht si nji nderim.

Kur motra m’puth me plot dashtnië,

S’âsht t’puthun qi me t’përmallu! —

Dhe n’kjoft se m’duket plot zjarmië,

Asht se kujtoj atê qi du.

E kur e dashtuna qi du

Me lshon nji t’puthun t’kândshëm t’qet,

Aj t’puthun vetën âsht per mu

Mî ç’do të puthun mâ i vërtet!




Naten

Hyjt e hâna lamparisin

N’qiell sikur të ishin shkndia,

E mbi t’bardhen bor kto shndrisin,

Tash qi n’gjum ka ra gjithsia.

Mu, n’ket koh me ik mêndimi

Shpejt te ti moj zêmra e ime;

M’hiqet t’ftofti, m’ik hutimi,

Ndezem flak e mbushem m’gzime.

Ti do t’jesh n’nji gjum të qetun,

Si nji engjell tuj pushumun,

E un m’udh n’ket t’ftoft kam mbetun,

E te ti me ment kam shkumun.




Atje

Larg, atje tek ato ara,

Prozhm’e pylla t’gjitha t’blera,

Prap atje sikur përpara

Un dishroshe dhe nji hera

Midis hijes s’pêmve t’mdha,

N’at vênt t’dashtun prap me ra.

N’at vênt, ku tuj gurgullumun

Bjen nji kru nên t’pêmve hije,

Shpesh atje e kam kalumun

Ndonji t’knaqshme or dashtnije;

So prandej me mall dishroj,

Veç nji her atje t’a shkoj!

Ah, atje n’ato kodrina,

Ku shpesh her mi ’ta kalova,

Ku me t’dashtnen zêmren shkriva:

Shpirt e zêmer permallova…

Edhe buzët gjith zjarmië

Çfaqne t’madhen dashunië! —

Po, atje n’ato blerime

Fluturim me shkumun doshe!

N’ato hije edhe flatrime,

Prap m’u gjet atje dishroshe!

T’rri me vashen përmallu

E t’më thon prap «ty të du!»

Atje n’od për an klavirit

Un dishroj nji her m’u gjetun,

N’drit të zbejshëm te nji qirit,

Kur ti kndon me zâ të qetun

Ndonji kâng plot dashunië

Dh’e përcjell m’nji melodië —

N’od, atje po afër tejet,

Sa dishron kjo zêmer mjera,

Prap të rrish ti prane mejet,

T’knaqëm n’dashunië nji hera,

E prap t’rrokna tuj këja,

Si at ças kur kjeme da! —





Të puthunat

(Mbas Catull-it).


O vash, lakmia

Të puthnat krejt

Na i numëron,

Prandej m’puth shpejt! —

Me mia mia…

Më puth ti mu

Edhe un ty,

Mos t’din lakmia

Me numëru

Sa t’puthi ty,

E sa m’puth mu!





Prej tejet m’vjen mirsia

(Prej A. Petöfit).


Ti mirsiën m’o i dashtnore,

N’mu gjithnji je kah pëlqen;

Por t’a dish se n’mu mirsia

T’gjith prej zêmret t’ânde m’vjen!

Plot me lule dhe me fryte

Toka mbar’ a o âsht mblu;

Por nji bar nuk do t’qindrot,

Mos t’ish dielli m’e gjallu.




Mos rri ngritas!

Mos rri ngritas lule mjera,

Se pse dimni t’shdeshi shqim

T’gjitha fletat t’uja t’blera,

Qi i kishe plot gjallim!

S’di se pse ti je tuj drashtun

E rrin pîtas t’gjith n’idhnim;

Aj qi t’desht âsht prap tuj t’dashtun,

Edhe sot qi je n’mjerim.

Mos rrî ngritas lule mjera

Edhe mbushu plot shpresim,

Se shpejt ka ma çil prêndvera

E do t’mbushesh plot lulzim!




Kundrejt shoqishojt

T’gjith ket gzim e knaqësië

Un nuk di si m’e përmênd!

Kshtu ket t’folun plot dashtnië,

Qi na rrim bashk tuj kuvênd-

Na të dy, kur rrim kundrejt

E qillojm veç un e ti;

Na dishiret t’gjitha krejt

I bashkojm si t’ishin nji.

Un nuk di asgjâ ça flas,

Kur ngjat tejet jam kah rri;

Buzët qeshen plot me gas,

E tuj t’puthun s’di m’u ngi,

Un e ti, kur jena ngjet

Na të dy kem nji mêndim!

Shpirti, zêmra… t’gjith tek flet

Nji dashtnië qi s’ka mbarim!




T’kujtoj

Sa fillon m’u hapun qilli

Edhe dita me agu,

E me çil xên drandofilli,

Ty ather un t’kam kujtu,

Sa qi dielli duke ndritun

Gjithësiën aj e gjallon,

Gjithkunt rrexet tuj i qitun,

Ty, o shpirt ky shpirt t’kujton.

Kur t’gjith bota nis e zgjohet

E gjithkush po hîn n’veprim,

E nër pun të veta lshohet,

Dije, ty un t’kam n’kujtim.

Sa qi dielli t’ket prendumun

Edhe rrexe hâna lshon,

E bylbyli nis me kndumun,

Prap kjo zêmer ty t’kujton.




E du

Un me gjith shpirt e du at zêmër,

Atê askush s’e don mâ shum;

Kaq sa n’kujtim e kam t’gjith kohen,

Edhe në ândër n’kjofsha n’gjum.

N’atê kjo zêmer krejt po shkrihet,

Se afër saj me kên dishron;

Gjithnji per tê kjo âsht kah digjet,

E si ç’mos kurr âsht kah e don,

Nonse ajo larg m’âsht largumun,

Nonse ajo mu m’âsht mergu,

Largu s’e kam jo pr’i kujtimit,

Por me gjith shpirt jam kah e du.

Nër vesh po m’gjan s’edhe un zânin

E saj aq t’âmbël p’e ndigjoj…

Mjerisht për s’largut tuj e dashtun,

Nuk jam aspak un kah gëzoj —




Pasje

Sot s’bën pare t’jesh i mirë,

T’jeshë krejt në qetësië

Humb ç’do shpres edhe e dëshirë,

Kur ti je në varfërië!

Një i humbur do të jeshë,

Kur i pasur ti nuk je;

Veç të holla kur të keshë,

Atëhër’ ç’të duash ti ke.

Dhe në ke një dashurore,

Mos pandeh që ty të dò;

Pa një pasje gjith’ e bore,

Ah…, a mos u helmò.

Pasje, pasje, kjo e shkretë,

Sa e dobët për njerzië;

Që të prish ç’do gjë në jetë,

Gjer më t’ëmblën dashurië! —




Në mergim

Sa n’idhnim më shkon jetimi

Ktu n’mergim!

Shpejt te ti më ik mêndimi

Plot mallim.

Sa e madhe âsht dashtnia

Tash per ty!

Ty ç’do ças t’kam n’mênt e mia

Dhe ner sy.

Me dishire un per hera

Shkoj te ti;

Un pa ty, o shpirt dit t’mjera

Kam gjithnji.

Larg, pa ty këtu mergumun,

S’kam qetsië;

Ty ç’do ças m’nji tuj t’dishrumun

O dashtnië! —




Dashtnië e aferme

S’gjindet fjal për m’e tregumun

Dashuniën qi na po shkojm,

Kur t’dy bashk jem tuj qillumun

Kry për kry kah kuvêndojm!

Fjalet dalin pa mendumun;

N’t’âmblen gjuh të dashuniës;

Sy e buz, të gjith përvlumun

Shfryjn ket zjarm të djelmëniës.

Kur nis fjala me pushumun,

Nisin syt m’u knaq nërmjet;

E nji t’qeshun i mallumun,

Flet dhe aj n’dashtnië të vet,

Kur xên t’kqyr’nit m’u paksumun,

Ndalet gazi — e mâ von

Na me t’puth’ na, si t’dishrumun

Rrim e shfryjm ket zjarmin t’on.




Larg


Manch Bild vergessener Zeiten

Steigt auf aus seinem Grab,

Und zeigt, wie in deiner Nähe

Ich einst gelebet hab!

— Heinrich Heine.



Sa m’mêrr malli tuj t’kujtumun,

S’gjêj as prehje, as gëzim!

Sa mâ shum jam tuj t’dishrumun,

Aq mâ shum jam n’nji rrenkim.

Shpesh kaloj andej kah shpia,

Si ishe msu në der me t’pa —

Kot genjehën mênt e mia,

Shkoj nji vjet qi jena da.

Kot un ty të sjell n’kujtime,

Kur n’mêndime bi e flêj;

Kot n’gjum sgjohem plot dishrime,

Se përpara ty nuk t’gjêj.

Ah, ça m’duhet mu djelmnia,

Kur un afër mâ nuk t’kam?!

Ah, le t’humbin ditt e mia,

Se pa ty, asgjâ nuk jam!




Të deshta

Të deshta, sa nji tjeter s’t’desht:

As kurr me t’dasht nuk ka;

Por ti u shkoqe mejet krëjt,

E m’hodhe va pa va.

Të deshta, veç me zêmer t’dlirt,

Por ti n’lak t’hujin rae!

Un ty të deshta krejt me shpirt,

Por ti: Më lae, më lae!




Ngjat tejet


Trink’o Jüngling! heil’ges Glücke

Taglang aus der Liebsten Blicke;

Abends gaukl’ ihr Bild dich ein!

— Goethe



Krejt i plotshëm bâhet gzimi

Kur ngjat tejet jam kah rri;

Zêmra, syt edhe mêndimi,

T’gjith défrehën n’dashunië.

Syt e tu ata kur hasin

Plot me mall me syt e mi,

M’gjan se n’zêmer t’ême flasin

Fjal të bukra për dashtnië!

Zân’i âmbël sa të dalin,

N’zêmër t’ême mbrênd ka hî —

Afërdita s’do t’më falin

Kurr kaq ora plot dashtnië!




E treta vjetë

Kjo âsht e treta vjet, qi un fejumun.

Pa ty jam êmnin t’êm un tuj e lut;

Kjo âsht e treta her, qi je tuj m’çumun

Nji tub me lule, qi ti vet ke kput —

E bota ne të dy nuk na lshon gojet,

Tuj thân: «Kta t’dy si s’u martuene mâ?

E na të dy shpesh her perqeshna soje,

Se pse dashtnia darsem s’din me bâ! —

Ç’at ças qi t’dy u lidhme n’bes dashtnore,

Na darsmen t’on t’perjetshme e patme kry,

Veç na mungon ajo lidhnië fetore,

Qi fetarisht t’na lidhin mu e ty;

Pra s’ka ça flet kurrgjâ kjo bot mizore:

Nji pêng dashtnuer i shêjt nuk din m’u shu!




Nji nâtë mi Drî

Se sa nji nât dashtnore,

Se sa e qetshme shqim!

Tek fryn nji fllad i kândshem

E úji âsht n’rrafshim.

Nên gjith kto pêm të mdhaja,

Sanall’i êm pushon;

Mî kry me mall bylbyli

Nji kâng dashtnore kndon.

Permî sanall un pshtetun,

Defrej ket bukurië

E rri sikur i dejun

N’ket pamje plot dashtnië.

Qe thell âsht shtymun nata,

Del hâna rrexe zbet

E un me mênt e zêmer

T’e dashtuna kam tret.

Ajo n’ket koh e shkreta

Largimin t’êm vajton.

E mu ç’do lot i saji

Në zêmer thell m’pikon,

Ket pamje kaq t’permallshme,

Sa fort un e dishroi,

Qi ngjat dashtnores s’ême

Me tê un bashk t’a gzoj!





Të dejun dashtnijet

(Prej T. Körner).


Për ty, o vash kjo zêmra e ime

Me bes dashtnore rreh gjjthnji;

Veç ty gjithmon un t’kam n’kujtime,

Se shpresa e j’ême je t’gjith ti!

Kshtu êmni i yt të gjith shkëndia

Në zêmër t’ême mbrênd mbretnon,

E para mejet si hyria

E ytja ftyr, âsht kah m’ndritson.

Prej bulve t’njoma del dashtnia,

Të sajat lule s’din m’u tha!

Ti, vash, mbretnon nër ândrra t’mia

N’nji âmbëlsië, qi shoqe s’ka.

Ti krejt për vedi m’ke fitumun

Un zjarmin t’êm nuk munt t’a mbloj:

Me kângt e mia tuj këndumun

Un vetëm ty, o vash kujtoj.

Të kqyrnit t’ânt âsht krejt si qielli

E si parrîz parzmin e ke;

Me gjylfet t’uja krejt si dielli,

Se sa e kândshm’ e âmbël je!

Për ty nër gzim’ edhe n’mjerime

Kjo zêmër âsht kah rreh gjithnji,

Nji sênt dishron kjo zêmra e ime:

Ç’do ças do t’jet atje te ti.




Nji e këqyrun dashtnore

Të dy vetëm u gjetme,

E na ndêjme krejt ngjet;

Në dashtnië na larg tretme,

E habit ç’do nesh mbet.

Kto dy zêmra u dogjne,

Me nji t’ndezun dishrim,

Kur syt t’u u përpoqne,

Me dy t’mit plot mallim.

N’at ças preu kuvêndimi —

Se ç’gëzim e knaqsië!

N’at ças vetëm veshtrimi

Ndêj e foli dashtnië.

Na mashtrojti habia,

E biseda shpejt mbet;

Kjoft bekumun dashtnia,

Sa me mall âsht kah flet!




Lotët e dashuniës

Faj asnji prej nesh nuk pati,

N’kjoft se lidhja mbet ksaj vjet;

Se për ne ashtu desht fati,

Plot dishir m’e shku ket jet.

Shkoj dhe koha e prêmtume,

Qi do t’lidhte mu e ty;

Zêmrat t’ona si t’dishrume,

Rrin sot t’dyja mallëngjy.

Shkoj kjo koh plot au shpresime

Për nji jet të fatbardhsiës!

E përcullne plot dishrime

Lotët t’on të dashuniës!




Prehje

Në kjoft se shpirti, zêmra dhe mêndimi,

Të tria n’nji dishprim të math i kam,

Për s’ri ne mue kthehet qetsimi,

Kur ngjat gojâmles s’ême une jam.




Rrêfim

Prandej kam frig dashtniën me t’a tregumun,

Mbasi shëgur nuk jam, qi mu më don;

Nji fjal pa koh kish ndoshta me mjaftumun

M’e shu at shkndi, qi sa nji grim flakron.




Kujtim i çartun

Edhe njashtu si sot tri vjet

Kujtim’ i yt âsht krejt i mbajtun,

Në tê dhe ngjyra gjall krejt mbet,

Dishiri vetëm i âsht çartun!




Zjarm’ i dashtniës

Te du s’mjafton me t’thân, me t’çfaq dashtniën,

Qi un e kam aq t’gjall, o zêmra e ime,

Kur n’ty un lidhun kam të gjith gjallniën

N’nji jet fatbardh e t’mbushun plot shpresime.

Kur t’tham te du më gjan q’asgjâ s’t’kam thân,

Se sa e madhe âsht ner ne dashtnia!

Tuj t’thân të du kjo zêmra e ême fshân

Nji t’dridhun m’i pershkon gjymtyrt e mia.

Të du e shi n’at ças qi m’ke n’kujtim

E mu plot shpres e mall rrin tuj m’dishrumun,

E lott prej sysh të dalin si nji shfrim,

Ather n’at mall më ke dhe mu t’shoqnumun.

Të du m’nji mndyr, qi s’di m’e shkru!

Sot zêmrat t’ona t’bâme nji me t’ndîme.

Nuk munden ziarmin e dashtniës m’e shu

E n’mall të shoqishoqes jan t’pa ngîme.

Të du!- Oh, shpirt!- Nuk gjêj nji fjal n’vjershsië

Me t’çfaq ket zjarm, qi vlon në zêmren t’ime,

E vetem zêmra e yte ndez n’dashtnië.

M’kupton të gjith se ça un kam n’kujtime —




Dashtnië mergimtare

O shpirt te ti mu m’ik kujtimi,

Ç’do ças nji fshâm e thell t’dishron

E ty me mall i em shikimi

Me lot perher, aj ty t’kerkon.

Shpesh her ner çase mâ të vshtira,

Nji tym mêndimin kur m’zhgjelloj

Un ty, o shpirt me fshâm të thira,

Kujtim’ i yt ç’do helm m’qetsoj.

Dhe ktu n’ket vênt të vshtir t’mergimit

Me zell e zjarm mâ t’math të du…

E lotët t’u të dashunimit

Ngushllim e mall sot jan per mu!

E di, o shpirt, se ti n’kujtime

Me mall të math ç’do ças më ke,

Se shpesh un ty ner sa vegime

Të pash tuj dnes me ftyr per dhe! —

Por ti ner psîme je ushtrue,

Tuj kja më lotët e dashtniës…

Kqyr ardhjen t’on n’të tuj shpresue

N’nji dit t’shkelxyshme t’fatbardhsiës!

Sa do i math âsht sot helmimi,

Në Perendiën të kesh besim,

Se fort i shpejt do t’jet lirimi

E t’gjith ky helm do t’shndrrohet n’gzim!




Dashtnië e vertetë

Në kjoft se ti sot don nji tjeter,

Pa faj un ishe edhe jam,

Se si dashtnor i yt i vjeter,

Si t’kishe, prap në zêmër t’kam.

Dashtnia âsht ka ndonji hera

E rrept, kaq sa ajo shpejt t’tret,

E ndron njashtu sikur ndrron era,

Në gji ç’do zêmrës tuj të pshtet.

Por prap gjithkunt s’âsht nji dashtnia,

Ndryshime t’mdhaja n’vehte ka;

Mêndoj këto pak fjal të mia,

Si t’a provosh, ti ke m’e pa!




Kushtim

Me t’gjith zêmer kto i shkrova,

Ty me mall t’i kam kushtu,

E n’sejcilin rresht diftova,

Sa me zêmer t’dlir të du!




Shënime


	
Fjala gjermanishte per piano (italisht). ↩︎



	
Don me thânë Amor. ↩︎



	
Rojsi i burgut, ku âsht ndry begu. ↩︎



	
Nji lule e vogël në ngjyrë të qiellit qi gjerman. i thonë «Vergiss mein nicht»; italisht non ti scordar di me! Greq. myosotis. ↩︎



	
Këtu fjala t’shkreten kuptohet pa kênt mbêndë. ↩︎



	
Zoti i ferrit. ↩︎



	
Lumi i limit; d. m. th. Vajtim. ↩︎



	
Lumi i limit; d. m. th. Harrim. ↩︎



	
Dobro Voda, afer Virit, në Mal të Zi. ↩︎








Lotët e dashtniës
u shkrua nga Hil Mosi dhe u botua më 1916.



Ky botim elektronik u përgatit nga vullnetarët e Fletoreve dhe u përditësua më 25 shtator 2026.

Versioni më i ri gjendet gjithmonë te fletoret.com/hil-mosi/lotet-e-dashtnies.


epub/toc.xhtml


Përmbajtja



		Faqja e titullit



		Për këtë botim



		Parathanje



		Vjershës



		Prêndverës



		Karajfili e drandofilja



		Kânga e Majit



		Lulja e dashtun



		Nji ftyrë e dukëshme



		Dashunia



		Ardhja e prêndverës



		Zjarm i zemrës



		Koha



		Djelmnia



		Vjollca



		Manushaqes



		Vojtja



		Per ne album



		Bylbylit



		Lulja e allit



		Gjetun



		Vjollcave



		Kthim



		Zjarm dashunije



		Të du



		Perkujtim



		Hânes



		Ktheju!



		Dashunia dimënore



		Rrefim



		S’kam guxim



		Nji e kqyrun



		Dashtnië e re, jet’ e re



		Kujtim



		Kujtim i largët



		Kujtim prej malesh



		Lamtumir!



		Fat’ i zi



		N’dasht!



		Kujtime natet



		Ndrrim



		Kujtim i fundshem



		Lulja e ême



		Largim i mallshem



		Se largtes



		Humbja e par



		Djali e vjollca



		Fatbardhesie e ânderr



		E fundshmja mbrâme



		E Fundshmja natë



		N’kujtim



		Kujtim e mall



		Nji natë dashtnore



		Larg sysh, ner sy



		Lamtumir!



		Shperblim



		Kujtim i Vjefshem



		Ah ku jamë?!



		Larg saj



		Hafrimi i të damunit



		Dyshimet



		T’ Damunit



		Dashtnia n’kohë të damunit



		A thue me don?



		Asnji shpresë



		Shko djelmnië!



		Mi ded



		Dyshim



		Dashtnië e humbun



		Dhîmt e Zêmrës



		Nji ânderr e turbllushme



		Shêj dashtnije



		Lulja plot bukurië



		Katër sênde



		Lules s’ême



		Dashtnia e veshkun



		Pvetje e përgjegje



		Mot’ i ri



		Ganxhes së shdeshun



		Kujtim dashurije



		Lirisches Intermezzo



		Të damunit



		A të due?



		Nâta e bukur



		Dashtnië në kângë



		Dashtnië dyshimtare



		Dashtnia s’pvet kërkênt



		Çilu!



		Flêj dashtnië!



		Dashtnië e thell



		Mall



		Lamtumir!



		Prej së largut



		Sa të du



		Dashunië e mshehtë



		Syt e dashtnores



		Kujtim lulesh



		Gjithnji t’kujtoj



		Pamje e mallshëme



		Zilië



		Valle darsmore



		Nji pvetje e çuditshëme



		Lakmië



		Kujtim



		Vegime luftet



		Lamtumiri i Hektorit



		Dishir



		Nji fshâmë dashtnore



		Asaj



		Afër së dashtnes



		Së dashtunes



		Mshehtësië



		Larg tejet



		Ndryshim



		Nji gzim i çartun



		Vegim dashtunije



		Kânga e natës



		Të puthunat



		Naten



		Atje



		Të puthunat



		Prej tejet m’vjen mirsia



		Mos rri ngritas!



		Kundrejt shoqishojt



		T’kujtoj



		E du



		Pasje



		Në mergim



		Dashtnië e aferme



		Larg



		Të deshta



		Ngjat tejet



		E treta vjetë



		Nji nâtë mi Drî



		Të dejun dashtnijet



		Nji e këqyrun dashtnore



		Lotët e dashuniës



		Prehje



		Rrêfim



		Kujtim i çartun



		Zjarm’ i dashtniës



		Dashtnië mergimtare



		Dashtnië e vertetë



		Kushtim



		Shënime



		Kolofoni








Pikat kryesore



		Lotët e dashtniës








epub/images/cover.jpg
Lotét e dashtniés

Vjersha dashtnore

HIL MOSI

HATE RO RIE T





